c: text/html

text:
News
COA a nombra hefenan di Mission pa tres wega grandi
Kenneth, Junior y Juelle lo funciona como Hefenan di Mission
Comite Olimpico Arubano a nombra Hefenan di Mision pa e siguiente tres weganan grandi.
Comite Olimpico Arubano a scohe su Hefenan di Mision pa e siguiente dos añanan esta 2019 – 2020 serando e ciclo Olimpico. COA a sigui cu e procedura unda a habri e posibilidad pa personanan for di nos comunidad aplica pa e función di Hefe di Mision, esaki pa e diferente Weganan cual ta cai bou di responsabilidad di COA. DIrectiva di COA despues di un proceso profundo di evaluacion a scohe e tres personanan pa e cargonan cu tabata tin disponibel.
E tres personanan cu lo fungi como Hefe di Mision ta Sr. Kenneth Vrolijk pa e Weganan Panamericano Lima 2019, Sr. Junior Dake pa e Weganan Suramericano di Playa Rosario 2019 y Sra. Juelle Thodé pa e Weganan Olimpico Tokyo 2020. Notable ta cu tur tres persona tin un amplio experencia den e ramo aki mientras den pasado na mas cu un ocasion a eherce e funcion como Hefe di Mision.
Mester bisa cu na mesun momento directiva di COA a dicidi cu e tres Hefenan di Mision nombra lo forma un comision, hunto cu Sr. Patrick Werleman, cu tabata Hefe di Mision pa e Weganan di Rio 2016. Hunto nan lo encamina e proceso pa prepara e diferente delegacionnan.
Un palabra di pabien na Juelle Thode, Junior Dake, y Kenneth Vrolijk cu e nombracion.

robotstxt: allowed

filter: keep


text:
Sra. Astrid Britten di Biblioteca Nacional Aruba ta splica cu Biblioteca tin 17 Sustainable Develpoment Goals pa logra. Esaki tin di haber cu cambionan climatico.
Segun sra. Britten, na 2015 Nacionnan Uni a bin hunto pa defini e 17 Sustainable Development Goals. Pa loke ta trata e goalnan cu ta trata di planeta, e ta sinti cu nan ta hunga un rol hopi importante. Nan a cuminsa cu nan prome simposio den 2012. Den 2015, Nacionnan Uni a mira e importancia di esaki unda tur hende mester traha riba dje pa loke nan ta yama e Agenda 2030 y realisa algun di e puntonan aki. Mirando e goalnan aki cu tin di haber cu e planeta, e ta sinti cu tur hende mester ta consciente riba con nan ta anda cu e planeta pa ten’el e sigur pa hopi tempo mas. Por mira diferente cambionan climatico. Aña pasa, Sint Maarten y Puerto Rico a wordo devasta pa e horcan. Dia 6 di September ora tabatin e simposio ta netamente cu horcan a pasa na Sint Maarten. E ta keda demostra cu mester tin hopi atencion p’e goalnan cu tin di haber cu e planeta. Actualmente tin un teribel calor na Hulanda, cual ta algo desconoci pa nan. Cambionan climatico tin di haber cu nos tur mundialmente y mester tene cuena cu esey.
Sra. Britten ta sinti cu mester keda enfoca riba e tema aki y e instancia mas indica pa conscientisa y duna informacion ta Biblioteca Nacional Aruba. Nan ta sigui traha riba tereno di educacion. Educacion ta hunga un rol hopi importante den esaki. Tambe ta tratando pa tin dentro di poco algun di e barinan unda cu por separa e tipo di sushinan. Nan ta bayendo pa e di 7 edicion di e Sustainable Education Simposium.


text:
Scirbi pa Clyde Harms
Diabierna 13 di april, 2018, den presencia di su esposa Sra. Lieneke Koopmans, Sr. Willem Bant na edad di 54 aña, a obtene su diploma “Licenciado en Literatura y Lengua Castellana” Cum Laude for di Universidad Santo Tomás na Bogotá despues di studia 10 aña. Hunto cu Sr. Bant a gradua mas di 100 studiante aunke no den e mes carera, casi tur hopi mas hoben cun’e, hendenan cu por ta su yiu. Cu e diploma aki, Sr. Bant a logra nada menos cu tres diploma di tres diferente institucion academico na tres diferente pais!
Sr. Bant a asisti klasnan 5 y 6 na Mon Plaisir, 1 y 2 na Colegio Arubano prome cu el a bolbe Hulanda pa despues gradua di RSG West-Friesland na Hoorn. Willem Bant a studia na Universiteit van Amsterdam caminda el a obtene su prome diploma “Nederlandse Taal- en Letterkunde”, y cu esaki el a obtene “eerstegraads lesbevoegdheid”, competencia pa duna les di Hulandes den prome grado. Esaki ta e maximo competencia pa scolnan MO.
Siguiendo pasonan di su tata Sr. Klaas Bant, kende a duna les na Colegio Arubano di 1974 te cu 1977, Willem Bant a bin Aruba como docente di Hulandes na e mes Colegio. Willem Bant, mescos cu su señora Lieneke Koopmans, a nace na Hulanda, pero nan ta Arubiano di curason. Nan dos yiunan, Klaas (yama pa su welo) y Jan si ta Arubiano di nacemento. E mayornan di Willem aña pasa a ricibi di Aruba Tourism Authority (ATA) e reconocemento “Goodwill Ambassador” pa e 20 añanan consecutivo cu nan a bishita Aruba. Berdaderamente henter e famia ta stima Aruba.
Mientras e tabata docente na Colegio Arubano, na 1998 Willem Bant a ricibi di Instituto Pedagogico Arubano (IPA) e diploma “3e Graads Lerarenopleiding Spaans” despues di sigui un curso di tres aña durante su oranan liber. Entre e docentenan di e tempo ey tabata Roy Croes, Lydia Kock y Ramon Todd Dandaré. Cu e diploma aki, Sr. Bant por a cuminsa duna les di Spaño den e klasnan mas abou.
Na aña 2000 Willem Bant a bolbe Hulanda y aya el a sigui e cursonan necesario pa obtene e diploma
“2e Graads Lerarenopleiding Spaans” for di Hogeschool van Utrecht. E siguiente aña el a bolbe Aruba.
Willem Bant no tabatin ningun incentivo financiero pa studia mas pasobra cu su diploma “Drs. Nederlands Bevoegdheid 1ste Graad” su salario ya tabata den e scala maximo pa duna les na un scol MO. Pero Sr. Bant tabatin un soño, un deseo pa siña mas. E tabata sinti un rancamento den su alma cu a convence di cuminsa un estudio di literatura Spaño. El a investiga varios opcion pa sigui su estudio y al final el a dicidi cu e “careranan” di Universidad Santo Tomas via internet tabata mas conveniente p’e. Santo Tomas ta e universidad mas bieu di Colombia y tin un trayectoria glorioso. E ta ofrece les “a distancia” (via internet) of “en persona” (den su aulanan na Bogota).
Esunnan cu ta sigui e careranan “en persona” normalmente ta caba den 5 aña. Como studiante “a distancia” Willem Bant a sigui e careranan di Universidad Santo Tomas pa Internet e siguiente 10 añanan! Mas di 50 vak cu un total di mas di 150 credits! E carera no tabata encera solamente e idioma Spaño, pero tabata cubri historia, geografia y cultura di Colombia. Sr. Bant no sa cuanto e por a gasta pa yega na su diploma, pero e ta enfatisa cu e experiencia ta bal tur placa cu el a uza. Sr. Bant no a ricibi un cen preto di Colegio Arubano pa su estudio.
Willem Bant no por a dedica tur su tempo liber na e studio ya cu e cu su casa tabatin dos yiu y e tabatin otro obligacion y hobbynan, e.o. core entre 5 y 10 km casi tur dia; hunga weganan amistoso di futbol y referee weganan di competencia di Aruba Voetbal Bond. P’esey el a establece pa su mes un regimen di dedica tur diasabra di 8 or di mainta te 4 or di atardi exclusivamente pa studia. Pa 10 aña el a mantene e regimen aki cu excepcion di temponan di vakantie. Durante e dies añanan Sr. Bant a lesa mas di 100 buki di escritornan Colombiano y bukinan cu ta trata di diferente aspecto di historia, cultura y geografia di Colombia.
Na 2014 a surgi e posibilidad di studia pa “Master of Education in Spanish” na University of Curaçao (UoC) cu cursonan na Aruba mes. Sr. Bant a pone e studio na Bogota “na poco poco” y el a bay full speed cu UoC. Atrobe e tabatin Ramon Todd Dandaré como docente. Un otro docente conoci na Aruba tabata Wim Rutgers.
Sr. Bant a completa e studio aki na 2016 y mes ora el a resumi e studio na Universidad Santo Tomas full speed.
E filosofia di Universidad Santo Tomas ta refleha e interes misionero di e universidad den e necesidadnan social y educativo riba nivel nacional. E meta ta pa haya un integracion di tur Colombiano sin importa nan estado financiero of social. Pa por contribui na e “propuestas didacticas”, Sr. Bant a dicidi di conoce Colombia profundamente.
Conoce Colombia y e Colombianonan! El a haci mas di 20 trip pa Colombia den e dies añanan. Caminda e tabata bay el a conoce y combersa cu tur hende cu e por a topa. El a asisti Festival de Poesia de Medellín; el a haci un recorido den jungle saliendo di Santa Marta te Ciudad Perdida y bek; el a subi Sero Monserrate na Bogota na pia; el a bishita hopi pueblo chikito manera Popayan, San Agustin, etc.; el a haci un vuelo Villavicencio – La Macarena / Villavicencio – Mitú / Villavicencio – Cumaribo den un DC3 anciano cu ainda ta bula regularmente entre e pueblonan aki. DC3 ta un avion cu Douglas Aircraft Company a stop di fabrica na 1942, mas di 75 aña pasa. Su amigonan tin rason ora cu nan ta chansa cu Willem Bant a “colombianisa” su mes. E conoce mas di historia, di cultura, di literatura y geografia di Colombia cu mayoria di Colombianonan mes. Y cu e conocemento aki, Sr. Bant a logra di pasa su examennan recientemente pa por gradua.
Normalmente, Sr. Bant su contactonan cu e docentenan on-line tabata hopi amistoso ya cu mayoria tabata comparti e sentimentonan di un studiante stranhero biba pafo di Colombia. Lastimosamente, algun biaha, e tabatin experiencia fastioso cu algun docente cu no tabata por of no tabata interesa di mira di perspectiva di e studiante. Danki Dios no frecuentemente. Regularmente e mester a somete un ensayo of pasa un examen “on line”.
Su examen final tabata pa defende su tesis via Skype for di Aruba dilanti di un publico Colombiano na Bogotá den e aulanan di Universidad Santo Tomas. Su scriptie “La imagen de Holanda y los holandeses en la novela ‘Una holandesa en America’” skirbi pa Soledad Acosta de Samper na aña 1880. E buki a duna Sr. Bant un sentimento unico como Hulandes.
Mi ta spera cu e logro di Willem Bant sirbi como ehempel pa hopi. Cuminsando cu un deseo, un soño, Sr. Bant a lucha 10 aña largo contra hopi obstaculo, pero nunca el a entrega. Y el a gradua Cum Laude!
Awor Klaas Jr., yiu mayo di Willem Bant ta cabando su estudio na Hulanda y e ta spera di sigui paso di su abuelo y su tata y bira di tres generacion di famia Bant pa duna les na Colegio Arubano.
Mi ta kere cu mi ta papia pa tur su amigonan di Aruba bisando, “Pabien, Willem Bant! Proficiat! Nos ta orguyoso di bo”.


text:
ORANJESTAD (AAN) – Srta. Nicole Rodriguez, e cara nobo di Love Festival 2017, y e ta masha contento cu el a wordo scogi pa haya e honor aki.
El ta contento tambe cu atravez di festivalnan asina aki Aruba ta treciendo un cambio den musica y den media y tur cos.
El a duna di conoce cu e festival ta bay ta di 1 pa 5 di November. E biaha aki e festival ta dura cinco dia y e ta algo diferente pasobra ta bay envolve naturaleza y den cuadro di esaki lo tin un actividad na lama.
Ta bay tin fiesta na beach, un den boto, dos den Renaissance y un na Hard Café. Tambe lo tin presentacion cultural carnavalesco pa asina tanto localnan como turistanan por disfruta di e evento aki. Ademas lo tin un area di cuminda cu hopi variacion, fuera di pintamento di cara y otro entretenimento, pa un y tur goza di dje.
Seguidamente e Service Tourism Manager di Oficina di Turismo di Aruba a hiba palabra, y a bisa cu e Love Festival 2017 ta di sumo interes pa ATA, door cu nan a pidi e organizadornan pa pensa den un concepto ampliando riba locual nan tabata tin caba, y brinda e publico mas y diferente experencianan cu nan kier tin.
Tambe a pidi pa move e festival di Juli pa November, pa motibo cu den e luna aki hopi acomodacion ta yen caba, pero na November si tin lugar pa un festival tuma lugar. E concepto di Love Festival ta mas gusta pa ATA pasobra e ta mas chikito y tin diferente experencianan cu den un festival mas grandi.
E tipo di musica den e festival aki ta esun cu e grupo millennial gusta. Nan ta e futuro viaheronan y ta importante pa for di awor caba cuminza invita millennials pa bin Aruba specialmente esnan cu tin suficiente pa gasta, y cu ta gusta experiencia pues no ta worry pa gasta nan placa. E festival aki tambe ta duna nan e segmento corecto pa loke ta concerni e tipo di musica, segun e funcionario di ATA.
ATA ta sumamente contento pa duna su contribucion na e festival aki, el a subraya y a desea e organizadornan exito cu e actividad aki.


text:
Willemstad,– Lider di e sindikato SITEK, señor Darius ‘Lio’ Plantijn huntu ku doñonan di bùsnan ku ta transportá muchanan di skol, a disidí ayera ku nan ta sera tur via ku ta kondusí na e garashi di ABC na Buena Vista.
Segun señor Plantijn ta un protesta kontra un mal desishon di gobièrnu pa e medida ku nan a tuma kòrtando den transporte eskolar. E lider sindikal ta splika ku nan a manda un karta pa minister for di 27 di ougùstùs pa splika gobièrnu ku e asuntu aki ta unu anti mucha i ta pedagógiko di duna e muchanan karchi pa kue transporte públiko i tambe pa a pidi un reunion, pero te ku awe no a haña un kontesta di gobièrnu si nan a haña e karta te pa invitá Sitek na un reunion. Lio ta bisa ku a kòrta den supsidio i konsekuensha ta ku no a paga kompanianan ku ta transportá muchanan di skol. E ta bisa ku tin shofùrnan ku no a kobra, otronan ku a tuma retiru fo’i kompania i otronan ku a ta mèldu ziek, paso nan ta bisa tanten nan no kobra nan no ta kore.
Señor Plantijn ta bisa ku Sitek no tin nada kontra ABC pero e manera ku gobièrnu a hasi e kos sin sinta na mesa ku sindikato sin sinta na mesa ku e kompanianan , awor bo ta mira e desaster.
E ta splika ku e asuntu di duna e muchanan karchi no ta algu ku ta solushoná e problema, Plantijn ta splika ku karchi ta kaba na kaminda ku muchanan paso nan tin ku kue dos konvoi i nan ta haña nan ta pidi maestronan sèn pa paga bus pa bai kas.
Lio ta bisa ku tin hóbennan tambe ku tin ku bai lès atardi , pues e karchi no ta pasa paso e karchi ta bálido pa sierto oranan di dia.
“Tin mucha ta yega lat paso nan tin dòbel ruta, pues un mucha ta sali Tera Kòra baha na Otrobanda, kana bai Punda pa e por kue un bus i bai Steenrijk, pues e ta yega skol lat sigur”, asina señor Plantijn ta splika.
E ta bisa ku ántes tabatin bus ku tabata kore e ruta mesora, pues sali Tera Kòrá baha e mucha na Steenrijk dirèkt.
Mas aleu Darius Plantijn ta splika Vigilante ku e karchinan ta pa hóbennan di 17 aña bai ariba, pero tin mucha di 15 aña ku tambe a haña karchi. “E kos aki ta peliger. Bo ta obligá e hóbennan sali kas 5.30 mardugá ku tur e konsekuensha ku esaki tin”, segun Darius Plantijn.
E ta bisa ku bo ta duna posibilidat manera por ehèmpel, e mucha ta sali trempan pidi su yònkuman pasa busk’é pa nan bai hasi nan kosnan i e yònkuman ta bah’é na skol 7’or i niun hende no ta sa nada. Lio ta bisa ku kontrali na esaki si e tin e transporte eskolar e shofùr ta krea un relashon ku skol i ku kas i si e mucha tin dos dia sin bai skol, mesora e shofùr ta mèldu e mayor i tambe na skol.
Señor Plantijn ta bisa ku e loke a pasa ayera ta djis inisio, i ku si no haña oido e akshon lo eskala. “Esaki ta e promé atvertensia” asina e presidente di Sitek a duna di konosé na Vigilante.


text:
SOUAX, Curacao — Djárason 23 mei 2018, alrededor di 21.47 or sentral di polis a haña notifikashon di un kaso di tiramentu ku a tuma lugá den àrea di Souax.
Na yegada di e promé patruya polisial nan e sitio nan a bin topa ku tres (3) hòmber drumí abou den un negoshi pega na un kas. Dos (2) di e hòmber nan aki no tabata duna señal di bida.
Te kaminda esaki tabata posibel i bou di e sirkunstansianan presente, por a mira
diferente herida di bala den kabes i na e parti ariba di e víktimanan su kurpa. Ambulans a transportá e víktima ku a keda na bida den un situashon di preokupashon pa Poli di SEHOS pa tratamentu médiko.
Alrededor di 23.56 or dòkter di polis a konstatá morto di e dos víktimanan. Riba òrdu di Fiskal di Ministerio Públiko a konfiská e kurpa sin bida di e víktimanan pa mas investigashon.
E prosedura ku ta mantené na dje ta, ku ta notifiká famia via e kanal(nan) legal i ofishal promé i despues di esei por hasi e identidat di e víktimanan públiko. E motibu di e tiroteo aki no ta konosí i ta den investigashon.
Nos ta supliká kualke persona ku ta disponé di informashon ku por yuda den solushon di e kaso aki pa duna polis e informashon aki na telefòn 917(24 ora pa dia) òf 108(number anónimo, kaminda bo anonimidat ta garantisá)


text:
-
Contact
- lionel_326@hotmail.com
Hende hòmber por demanda muhénan ku hasi operashon pa drecha kurpa!
Reading Time: 3 minutes
Jian Feng a konosé un muhé riba kual el a kai mal stimá riba dje. Nan a kasa i despues di algun tempu huntu, nan a disidí na traha un yu. Ora e yu a nase Jian Feng a mira ku e yu ta ekstremadamente mahoso i e no parse ni e, ni e mama. En prinsipio Jian Feng a pensa ku e muhé lo a kòrta su orea.
Esaki a pone ku Jian Feng a bai hasi un tèst di DNA pa sa sigur si e yu ta di dje. E tèst a duna resultado ku e yu ta di dje mes. Pues segun Jian Feng tin algu ku no ta klòp, pasó e yu ta hopi fastioso.
Akinan e muhé a konfesá na Jian Feng ku promé ku nan a konosé otro, el a paga kasi 90 mil dòler na sirugia plástiko.
Jian Feng a haña ku esaki tabata un engaño i el a pidi pa divorsio, plùs el a demanda su kasá pa un montante di algu riba 105 mil dòler. Korte a duna Jian Feng rason!
Tin rumornan ku e historia aki ta falsu i ku el a wòrdu kreá komo un lès moral pa ilustrá kon operashonnan ku hende muhé ta hasi pa simplemente un engaño riba hende hòmber. Un hòmber ta gusta un muhé primeramente pa su aparensia físiko. Anto mayoria hòmber na mi humilde opinion ta preferá kurpa natural i no kos falsu.
Tetenan grandi i falsu ta nèchi pa mira, pero nan no ta sinti dushi ètòl. Chanchan falsu ta keda kompletamente desproporshonal for di e muhé su kurpa. Algun di nan ta masha mahos bista. Apresiá bo kurpa manera e ta, pasó manera mi a bisa den mi buki ‘Awa, Habon ku Past’i Djente’: “Kada pan tin su keshi i kada kòfi tin su lechi.” Un dia lo bo topa un hende ku lo gusta bo manera bo ta.
Si bo ta haña ku bo ta hopi fastioso, lo mi konsehá bo pa krea abilidatnan pa komplementá bo aparensia. Por ehèmpel sòru pa bo por kushina bon, i sòru ku bo trato pa e hòmber ta algu sin igual. Bo manera di papia sigur ta sumamente importante, pasó ta asina bo ta logra hunga ku e mente di e hòmber. M’a yegi topa muhé sumamente fastioso den mi bida, pero e manera ku e ta papia a hasi mi siegu i kompletamente loko riba dje den un rat’i ora!
Ta masha normal ku ora hende stima, nan ta bira siegu. Ta ora e relashon no ta funshoná mas, te ora ei nan ta kuminsá mira tur e burakunan ku bo tin den bo kara, tur e kabeinan blanku den bo nanishi, anto ku e kolonia ku nan mes a regalá bo ta hole stinki riba bo kueru. Pero miéntras tur kos ta ‘como agua para chocolate’, no ta importá kon fastioso bo ta, e persona lo gusta bo manera bo ta!
Source: Daily Mail, Snopes
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
VIP Talk
VIP Talk
1970
Posted on January 8, 2018
E fecha riba cual nos campadornan por cuminsa kampeer ta Diadomingo 25 maart 2018 pa 12’or di merdia. Kiermen riba e fecha y ora stipula ta permiti pa pone trailernan y tentnan riba nos beachnan. Tur objeto cu wordo poni promer cu e fecha y ora stipula lo wordo kita pa polis. E ultimo dia […]
Posted on January 7, 2018
DESDE 1 DI JANUARI 2018, MARIHUANA RECREACIONAL TA LEGAL NA CALIFORNIA. E ESTADO AKI TA PIONERO DEN E BENTA DI MARIHUANA MEDICINAL DESDE 1996, SIENDO UN DI E ESTADONAN MAS POBLA NA MERCA. E TA CONBERTI DE FACTO DEN E MERCADO MAS GRANDI NA MUNDO DEN BENTA DI E DROGA AKI. DEN E PROME SIMAN […]
Posted on January 7, 2018
Diasabra 6 di January riba dia di 3 Rey y na inicio di temporada di carnaval, VIP Christmas radio a termina su transmission pa e temporada di fin di anja exitosamente. Durante e ultimo 3 luna nan di 2017 VIP Christmas a conta cu un gran cantidad di oyentenan tanto na Aruba como de exterior. […]
Posted on January 7, 2018
Diadomingo den careda di 3 or marduga riba caminda di Seroe Pita na e subida chauffeur a perde control cu su auto dal den palo di luz pasa pega cu mata di kwihi dal cura di cas y auto pa despues bolter. E chauffeur a keda herida benta abou y a keda atendi pa personanan […]
Posted on January 7, 2018
E FRIEU CU A INVADI GRAN PARTI DI CANADA A TRECE MAS SNEU Y IJS CU CUSTUMBER Y A CAMBIA E PAISAHE NA E LUGAR MAS POPULAR Y BISHITA NA CANADA, NIAGARA FALLS. UN PARTI BASTA GRANDI DI NIAGARA CU TA MIDI MAS DI 60 METER NA E FRONTERA DI MERCA Y CANADA TA GEFREEZE. […]
Posted on January 7, 2018
PRESIDENTE DI MERCA DONALD TRUMP A MANDA UN ADVERTENCIA RECIENTEMENTE VIA TWITTER PA SU HOMOLOGO DI NOORD KOREA KIM YUNG UN CU SU BOTON NUCLEAR TA MAS GRANDI Y PODEROSO. E LA BISA CU SU BOTON TA RIBA SU LESENAAR TUR MOMENTO. E LA REFERI NA UN NOORD KOREA COMO UN REGIMEN DEBIL Y SIN […]
Posted on January 7, 2018
Despues di Parada di Fakkel un grupo di hoben caminda pa cas a haya nan mes den accidente. E hoben tras di stuur di un Toyota Yaris color berde riba Van Leeuwenhoekstraat den pura no a duna preferencia na un Toyota Yaris color oro cu tabata riba De La Sallestraat. E impacto tabata fuerte, e […]
Posted on January 7, 2018
DESPUES DI MAS CU DOS ANJA, NOORD COREA TA HABRI E LINJA DI COMUNICACION CU ZUID CORREA. TA TRATA AKI DI E UNICO COMUNICACION ENTRE E DOS PAISNAN CU PA DOS ANJA LARGO TAWATA CORTA. UN HECHO CU TA MARCA UN ADELANTO PA ALIVIA E TENSIONANAN ENTRE E GOBIERNONAN. E ANUNCIO DI PYIONG YANG RECIENTEMENTE […]
Posted on January 7, 2018
Durante parada di Fakkel di comienso te final polisnan riba e ruta di e carnaval tabata man yan cu diferente asistencia. Detencionnan a cay pa persona cu droga den poder, otro ta un sospechoso busca y despues a sigui e bringamentonan entre Adriaan Lacle cu LG Smith Blvd te cu na altura di royal plaza […]


text:
Aki ta sigui un resumen di casonan den Corte di Prome Instancia pa diahuebs 24 april 2018
Pa 8 or y 30, e acusado F.M.R. lo presenta dilanti di hues. M.R. ta wordo acusa di homicidio riba 12 di november 2017.
Pa 10 or y 15, e acusado H.A.R. lo presenta dilanti di hues. R. ta wordo acusa di a herida su esposa gravemente cu kemaduranan di prome y di dos grado riba 3 di maart 2018 dor di dal e varios biaha kim’e cu un panchi cayente. E ta wordo acusa di intento di causa lesionnan grave na su yiu di crianza riba 3 di maart 2018 dor di purba dal e cu e panchi cayente y dal e wanta den cara. R. ta wordo acusa di a menasa un persona cu morto riba 25 di februari 2018 dor di bise: “Mi ta kap bo pida pida”.
Pa 11 or y 15 V.S.L. lo presenta dilanti di hues. L. ta wordo acusa di posesion di armanan di candela y balanan den e periodo di 18 di juni 2017 te 23 di januari 2018.
CASO IBIS
Corte di Prome Instancia 24 mei 2018
Pa 9 or, e sospechoso T.W.S.W. lo presenta dilanti di hues. E sospechoso aki ta wordo acusa di corupcion di un ambtenaar den e periodo di prome di januari 2014 te 28 di maart 2017.
Pa 9 or, e sospechoso H.C.F. lo presenta dilanti di hues. E sospechoso aki ta wordo acusa di corupcion di un ambtenaar den e periodo di prome di januari 2014 te 28 di maart 2017.
Pa 9 or, e sospechoso C.L. E sospechoso aki ta wordo acusa di corupcion di un ambtenaar den e periodo di prome di januari 2014 te 28 di maart 2017.
Pa 9 or, e sospechoso R.E. d.V. E sospechoso aki ta wordo acusa di corupcion di un ambtenaar den e periodo di prome di januari 2014 te 28 di maart 2017
Pa 9 or, e sospechoso L.E.O.R. E sospechoso aki ta wordo acusa di corupcion di un ambtenaar den e periodo di prome di januari 2014 te 28 di maart
Pa 11 or y 30, e sospechoso N.D.N. lo presenta dilanti di hues. E sospechoso aki ta wordo acusa di corupcion di un ambtenaar den e periodo di prome di januari 2014 te 28 di maart
Pa 11 or y 30, e sospechoso F.J.F.T.B. lo presenta dilanti di hues. E sospechoso aki ta wordo acusa di corupcion di un ambtenaar den e periodo di prome di januari 2014 te 28 di maart
Pa 11 or y 30, e sospechoso F.L. lo presenta dilanti di hues. E sospechoso aki ta wordo acusa di corupcion di un ambtenaar den e periodo di prome di januari 2014 te 28 di maart


text:
Diamars dia 6 di November Joshua Klabér a celebra su di 13 cumpleaño na Taekwondo. Joshua Klabér kier a celebra na Taekwondo, pasobra Taekwondo ta e deporte cu e ta gusta masha hopi mes y cu e tin hopi aña ta practica. E atletanan di Brazil Taekwondo Stichting a canta happy birthday pa despues disfruta di e bolo.
Awor cu Joshua Klabér a haci un aña mas di bida, ta haci cu e ta keda den e categoria di cadet te cu su 14 aña.
Joshua Klabér a celebra su cumpleaño na Taekwondo
Diamars dia 6 di November Joshua Klabér a celebra su di 13 cumpleaño na Taekwondo. Joshua Klabér kier a celebra na Taekwondo, pasobra Taekwondo ta e deporte cu e ta gusta masha hopi mes y cu e tin hopi aña ta practica. E atletanan di Brazil Taekwondo Stichting a canta happy birthday pa despues disfruta di e bolo.


text:
Con Otmar Oduber, Mike Eman y AVP a caba cu nos turismo….. den e prome dos lunanan di aña 2017 aruba a duna bonbini na 13.4% menos turista compara cu e prome dos lunanan di aña 2016!!!
Si! Bo a lesa e cos ey bon: den luna di Februari di e aña aki e cantidad di turista cu a bishita Aruba pa nan vacacion, a baha di 96.185 na aña 2016 pa 84.163 na 2017, locual kier meen un caida di nada menos cu 12.5%!
Si nos compara e prome dos lunanan di e aña coriente 2017, pues incluso luna di januari, cu e prome dos lunanan di aña 2016, nos ta weita cu e cantidad a baha di 200.257 (na 2016) te na 173.432 (na 2017), pues un caida di nada menos cu 13.4%, pa colmo den e “high season” (temporada halto) den turismo!
E caida aki a manifesta su mes principalmente den e categorianan di gruponan di hobennan di 20 pa 30, y di 30 pa 40 aña, locual ta un tendencia y desaroyo espantoso, y na mesun momento hopi alarmante y preocupante.
-Pakiko?
Wel, e contesta ta simpel! Y nos ta parti esaki den dos pida:
Obviamente ta e bishitantenan di poco mas edad ta esunnan cu ta haci cu Aruba ainda por tene cabez riba awa, y
Aruba aparentemente NO ta bastante atractivo pa bishitantenan mas hoben, net esunnan cu den futuro mester “carga” nos turismo!
DESAROYONAN HOPI PREOCUPANTE, Y UN MANEHO IGUALMENTE HOPI PREOCUPANTE.
E siguiente desaroyonan y definicion di maneho ta pa Aruba motibonan pa preocupacion, y hasta por ta mortal pa nos turismo y nos pais!
E caida di 13.4 % den e cantidad di turistanan cu ta bishita nos isla pa un estadia placentero.
E caida, net bao di e gruponan di edad mas hoben, pasobra ta nan ta e futuro turistanan y huespednan di Aruba, y NO e turistanan cu awor aki Aruba ta haya, turistanan di riba 70 aña di edad!
E averahe abao di prijs di camber di US$ 305.71 den HIGH season!
Esey ta mucho abao, y mas abao cu e prijsnan di otro destinonan den region di Caribe, cu pa colmo ta ofrece un producto turistico hopi mas luhoso.
Den e calculacionnan pa su presupuesto pa aña 2017 nos oficina di turismo ATA a considera un aumento di 1 (un!) % den e cantidad di turista cu ATA ta “verwacht” cu lo bishita nos isla (den e “begrotingsjaar” 2017.
Ta hopi dudoso cu ATA lo alcansa e meta ey pa e aña aki, pasobra awor aki caba Aruba ta kedando hopi atras den e espectativanan: djis wak e caidanan den e prome dos lunanan di e aña aki, mencioná mas ariba!
Pio ainda: con ATA ta hinca den su cabez pa bini cu un pronostico di un miserabel aumento di 1%!!
No purba esey den e mundo empresarial, den sector priva … bo dianan como director e ora ey lo ta conta di biaha! Y abo lo ta riba caya!
IMF tambe ta adverti contra e desaroyo pesimo den nos turismo, y nan ta mustra cu e resultadonan den nos turismo ta kedando hopi atras compará cu e otro destinonan Caribense, cu – contrario na Aruba – TUR ta experienciando un crecimento grandi!
No tin ningun maneho, ningun vision, ni ningun “masterplanning”, cu por permiti turismo di Aruba drenta siglo 21 exitosamente.
Mike de Meza no t’ey (na bon Hulandes: “hij maakt zich pleite”: e ta scondí), Mike Eman ta mucho ocupá na trata di defende su mes contra e escandalonan di corupcion rondó di Paul Croes y Benny Sevinger, e proyectonan fracasá di Green Corridor y hospital, e problemanan na Colegio cu Michelle Hooyboer, e rebelion di pueblo contra e dump y e gasnan quimico cu ta destrui pulmonnan di e ciudadanonan cu ta biba aya banda, djey pa bo haya un Otmar Oduber cu ta hunga e inocente santo, y ta haci manera cu no ta E ta causante di e problemanan gigantesco aki!
Manipuladornan narciso, cu un amor propio perverso, enfermizo y patalogico.
Ta sumamente tristo y lamentabel cu un set di bobonan cu no sa unda nan cara ta para (“prutsers”), narciso, egoista, vanidoso, y cu ta sinti nan mes masha cos (“zelfingenomen”), por a caba asina’ki cu e unico fuente di entrada di Aruba, esta nos turismo.
Cu mucho gusto, pero alavez cu un grado halto di envidia y celo, mi kier mustra awor tres potret di ehempelnan di e desaroyonan fantastico riba otro islanan den Caribe, realisá door di cadenanan hotelero nobo, pero cu awor ta prominente cerca vacacionistanan cu lo kier pasa nan vacacionnan na un manera hopi agradabel den un producto hotelero moderno y di e temponan aki, pues di siglo 21, cu – manera ta conoci– ta asina diferente na locual nos tin di ofrece aki riba Aruba.
E prome potret ta mustra Hotel Kimpton, cu recientemente a habri riba e isla Grand Cayman, mientras cu e di dos potret ta mustra e Sandals Royal Hotel nobo na Montego Bay, Jamaica.
Ambos acomodacion ta duna muestra di un architectura fascinante, cu kambernan grandi, cu suitenan, cada un cu nan propio especialidad, restaurantnan excelente cu nan specialidadnan, y tur luho moderno di awendia cu un turista ta spera di haya, manera servicio di butler, bañeranan rondo y grandi, spa-nan luhoso, “infinity pools” (piscinanan cu ta parce cu no tin fin, pasobra nan ta bay caba den laman; weita e di tres potret), y diferente nivelnan di servicio, manera e nivel “luxury”, e nivel “club”, y e nivel “butler.”
Bo ta comprende pakiko esakinan ta esunnan cu mayan lo sali vencedor, y pakiko Aruba lo no forma parti e grupo aki?
Y esaki ta e berguenza grandi di un mal maneho desastroso di 8 aña largo den turismo, di Otmar oduber, di Mike eman y di Mike de Meza!
Remigio A. R. Wever
Ex-director A.T.A.
Eventual reaccionnan semper ta bonbini via e-mail [email protected]


text:
Parti di e kampaña di fin di aña:
‘Spin The Wheel’ na Digicel i gana premio ku #GetGifted
WILLEMSTAD: Siman pasá Digicel a lansa su kampaña di fin di aña #GetGifted. E kampaña diseñá ku e aspekto di ‘risibí regalo’ den mente lo duna klientenan chèns di ‘Spin The Wheel’ na kada kompra di ANG 100,- of mas na Digicel.
Riba e wil tin diferente segmento, e kliente ku purba su suerte tin chèns di gana premio fantástiko den e kampaña Digicel #GetGifted. Entre e premionan ku por wòrdu ganá, e kliente tin chèns di bai kas ku goodiebag, karchi di telefon i algun premio sorpresa, ku ta varia di Samsung Gear VR, Gear IconX, wireless headphones, Level Box Mini pa telefonnan Samsung S7. Ademas, ora ku e kliente ‘Spin the Wheel’ e tin chèns di gana e fenomenal Beats by Dre tambe. Entre e orario di 12or pa 3or di merdia e klientenan rònt Kòrsou ku kumpra ANG 100,- of mas lo tin chèns di ‘Spin the Wheel’ i gana premionan fabuloso na Digicel; e wil di premio lo ta for di dia 5 pa 9 di desèmber na Digicel Megastore Biesheuvel, for di dia 12 pa 16 di desèmber na Digicel Brionplein i finalmente dia 19 pa 23 di desèmber na Digicel Santa Maria.
Ademas di ‘Spin The Wheel’ tin e oferta pa klientenan prepaid - 750 MB di data grátis, bálido pa 7 dia. Tambe klientenan di Digicel por risibí 50% èkstra data, e oferta aki ta únikamente bálido den un plan di 7 òf 30 dia. Ámbos oferta ta bálido te ku 30 di desèmber 2016. Klientenan di Digicel Kòrsou ta keda invitá pa nan keda pendiente e fin di aña aki pa ofertanan, promoshonnan atraktivo i hopi regalo den e kampaña #GetGifted.


text:
Den Haag – E studiante cu ta pensa di bay studia na Hulanda mester tene na cuenta cu mester inscribi pa camber na tempo. Arubahuis ta keda enfatisa riba e importancia di regla e asunto di vivienda na tempo mirando e scarsedad grandi cu tin den diferente ciudad.
Tanto studiantenan Hulandes como studiantenan internacional ta wordo confronta cu e situacion di scarsedad di camber na Hulanda. Mas tempran bo orienta y inscribi, mas grandi bo chensnan ta pa haya un lugar di biba ora cu bin studia na Hulanda. E studiante mes ta responsabel pa haya vivienda na Hulanda. Arubahuis hunto cu e mentornan tin e tarea pa duna e informacion necesario con por yega na un camber.
E prome stap ta inscribi na un Studentenhuisvestingsbureau pa haya un vivienda di un Woning-corporatie a base di un bon contract y cu ta pagabel. Awendia na Hulanda bo mester ta un por-medio di un aña inscribi na un Woningcorporatie pa por bin na remarca pa un camber of studio. Bo por haci esaki facilmente online via di e varios websites cu tin. Cerca un makelaar esaki ta diferente mirando cu esakinan ta opera riba e mercado commercial y e gastonan ta hopi mas hal-to.
Apart di e prijsnan mas halto un dificultad adicional via makelaar ta cu mayoria biaha nan kier pa bo ta akinan pa mira e camber y tambe nan ta exigi un persona cu un entrada na Hulanda para borg pa e studiante. Regla vivienda via personanan particular tambe tin su risico mirando cu lastimamente den e mercado tin varios hende cu ta haci mal uzo di e situacion y ta estafa studian-tenan for di exterior unda cu e studiante por perde hopi placa. Pesey regla vivienda for di un ma-kelaar of persona particular lo keda un risico.
Importante ta pa hobennan cu ta den voorexamenjaar cuminsa cu e preparacion caba pa bay stu-dia afo y inscribi pa camber. Mayoria di e studiantenan na Aruba ta bay Hulanda pa sigui un ba-chelor of master opleiding. Cuminsa pensa trempan ki opleiding y na unda. Ta exigi di bo perso-na un mentalidad y postura independiente unda bo ta prepara bo mes pa e momento cu bo dicidi di bay Hulanda pa bo futuro.
Ora di busca vivienda ta importante pa bo balansa bo expectativanan y pa bo tin e “mind-set” corecto pa loke ta biba na Hulanda. E postura mester ta: cuminsa simpel y chikito y zorg pa bo haal bo prome aña di estudio. E aña siguiente ya bo conoce e ciudad y Hulanda mas miho e ora bo por bay busca vivienda mas grandi teniendo na cuenta si cu bo ta bay paga mas huur. Ta bon pa siña biba cu mas hende riba un piso. Bo ta conoce otro cultura y importante ta cu esey ta yuda
bo Hulandes. Ora cu bo haya heimwee bo ta contento cu bo tin un persona den bo gang pa papia cu ne. Esey ta miho cu e cuatro murayanan den un luga unda bo tin pa bo mes, pero bo ta bo so.
Pakico inscribi na tempo pa vivienda?
Ora bo yega Hulanda bo mester por regla un vivienda mesora. Sin vivienda bo no por inscribi na Gemeente y bo no por haya bo BSN-nummer. Sin un BSN-nummer tur resto di asunto cu bo tin cu regla promer cu aña escolar cuminsa ta keda pega. Por ehempel habri cuenta di Banco, OV- studentenreiskaart, digidcode etc. Bo ta depende e ora di vivienda di un makelaar, cu ta hopi caro, y cu no tin suficiente oferta den augustus. Tin varios ciudad cu ta aplica e deadline di 1 di oktober pa e studiante por inscribi pa bo bin na remarke pa un camber e siguiente aña. Si bo no sa sigur ainda na cua ciudad bo ta bai studia esaki no ta problema. E conseho e ora ta pa inscribi na diferente website den diferente regio pa asina bo minimalisa e risico cu bo lo keda sin camber.
Pa ley bo mester ta inscribi na Hulanda den cinco dia di trabou paso bo a schrijf uit for di Aruba. Tin Gemeente cu no ta dunabo e BSN-nummer mesora. Mester warda dos, tres of cuatro siman pa haye. Por ta cu bo tin un BSN-nummer caba door cu bo a yega di biba na Hulanda un tempo. Si bo regla un camber cerca famia of conoci bo mester check si e persona mag inscribibo na Gemeente riba su adres.
Den transcurso di e simannan nos dilanti Arubahuis conhuntamente cu e mentornan di e diferen-te regionan lo publica informacion specifico tocante vivienda cu ta aplicabel pa e diferente ciu-dadnan na Hulanda. E informacion aki lo wordo publica den medionan local na Aruba como tambe riba social media, entre otro riba riba e facebookpagina di afdeling Onderwijszaken di Arubahuis. Tambe por haya tur e informacion riba e website di Departamento di Enseñansa di Aruba cu ta www.ea.aw riba e pagina special di “Arubalening Portal” unda bo por click riba “Studia na Hulanda” y “Huisvesting”. Ademas di e website di Departamento di Enseñansa tin informacion hopi valioso riba e topico di vivienda riba e website di Landelijke Studentenvak-bond (LSVB) na Hulanda https://lsvb.nl/kamer/ Riba e website di LSVB bo ta haya un bista completo riba e organisacionnan cu ta ofrece vivienda riba nivel nacional como tambe pa cada ciudad.
Tin hopi asunto cu ta depende di bo preparacion pa bin Hulanda. E conseho ta pa no warda y cuminsa awo! Arubahuis ta desea tur futuro studiante hopi exito cu nan preparacion pa bai studia den exterior.


text:
Teodulo (Dooley) Tromp
Teodulo (Dooley) Tromp
President 1985-1995
Dooley Tromp tabata e prome president di Comite Olimpico Arubano, desde su fundacion na augustus 1985 te cu april 1995.
E otro miembronan di e directiva tabata:
Marcolino (Nilo) Croes, vice-president; Clyde Croes, secretario general; Cesar Kip, tesorero; Francisco (Chipen) Chirino, asistente secretario general; Luciano (Wichi) Croes, segundo tesorero y comisarionan Rick Altman, Thomas (Tommy) Croes, y Harry Janssen.
E prome directiva a wordo eligi y nombra door di e federacionnan di deporte Arubano cu alabes ta e fundadonan di Comite Olimpico Arubano. Na aña 1988 durante e Asamblea General a eligi un directiva nobo pa 4 aña, den cual a aparece algun cara nobo: Kenky Oduber, Rufo de Cuba y Carlos Bislip. Carlos
a resulta un contribuyente sumamente valioso pa Comite Olimpico Arubano den su funcion di secretario general. Su experiencia di taya internacional den pasado como vice-president di e Federacion Mundial di Judo a contribui na esaki. Lastimamente e no por a termina su mandato pa motibo di su fayecimento inespera despues di dos aña. Na 1992 a bolbe surgi algun cambio den directiva na momento cu Rudy Leysner a keda eligi como vice-president.
E prestacion di nos atletanan den competencia di nivel haltisimo durante di e weganan olimpico por wordo evalua como satisfactorio. E acontecimentonan importante cu Comite Olimpico Arubano a experiencia ta entre otro su reconocimento hopi rapido door di Comite Olimpico
Internacional na october 1986, e bishita na Aruba di e president di Comite Olimpico Internacional Marques Juan Antonio Samaranch (q.e.p.d.) na 1988, e prome aparicion di nos flamante bandera nacional den e ceremonia y desfile di inauguracion di e Olimpiada na Seoul, na Sur Korea na 1988 y e invitacion di comite organisado pa celebracion di e 100 aña di existencia di Comite Olimpico Internacional (1894-1994) pa hiba palabra den e Congreso Extraordinario di Comite Olimpico Internacional na Paris na Francia na 1994.
Conmemoracion di e di 6 lustro di existencia di Comite Olimpico Arubano pa tur nos deportistanan y demas miembro di famia olimpico mester ta un momento di gran satisfaccion y orguyo. Nos sincero gratitud ta bay na tur esnan cu ya a logra y expresa speransa na tur esnan cu den futuro lo
representa nos pais dignamente. Felicitacion di curason na e actornan di actualidad, pero na mes momento gran reconocimento na esnan cu a bay nos dilanti. Masha pabien cu e aniversario memorabel y mas exito den futuro.


text:
ORANJESTAD – Diasabra anochi RCA “BIG WHEEL LOTTERY powered by POWERADE” a logra hasi un comeback y gana e Savaneteronan di La Fama 4-2. Ronald Gomez ta anota 2 biaha, Jeanpierre Fingal y Diqion Ras tambe ta anota. E victoria ta hiba RCA na 25 punto y #5 ribe tabla Divishon Honor faltando ainda dos wega. E proximo ta e GRAN CLASICO di CAPITAL, diadomingo venidero 8or di anochi den CDGPT unda Soldatnan Tricolor di Solito lo topa Rioplatense di Playa Pabou Riverplate. Un encuentro cu ya pa casi 30 aña ta un bataya formal. Fanaticada Tricolor yega stadion y ban hunto pa 3 punto. Tambe direktiva ta hasi un invitashon na e famia tricolor pa yega Club diabierna 27 di april “dia di Rey” for di 9or mainta unda RCA ta bolbe celebra otro “John Merryweather Cup” honrando unves mas un miembro di Honor cu tur dia ta na Club.
Un total di 85 mucha di RCA entre 4 y 11 aña lo bataya cu otro den e formato 5 contra 5, representando paisnan den Mundial 2018, manera Inglatera, Peru, Alemania, Brazil, Spanja, Colombia, Portugal y Argentina. Lo tin mesa di domino, Bar y Cushina ta bon surti y cu cuminda criollo. Ambiente ta den man di DJ MCK powered by HP. Probecha di biaha y cumpra bo jersey RCA pa Bida


text:
Actua
Actuashon ta e trabou di un aktor of aktris, kende ta un persona ku ta dramatisa un personahe den teatro, televishon, pelikula of un otro forma di konta historia.
Historia[editá | editá fuente]
E prome hende cu a bay actua probablemente tawata na 534 prome cu Cristo, riba 23 di november. Ta masha dificil pa determina cua actor Griego of Thespis a bira e prome hende cu actua den e rol di Theatre Dionysus. Esaki tawata algo masha grandi mes den contamento di storia. Prome cu esey, hende tawata canta y balia den un estilo di storia, prome no tawatin un personahe den storia.
Antes e hombernan so por a actua, muhe no. E muhenan a cuminsa actua rond di siglo 17. Ora nan a cuminsa actua, hende a cuminsa yama nan 'actriz'. Den tempo di middeleewen hende ta pensa cu muhe cu actua ta algo malo y masha berguensa. Den tempo di William Shakespeare homber tawata hunga rol di muhe, pero tambe tin ta bisa cu muhe a actua tambe den secreto.


text:
ORANJESTAD (AAN) – Diadomingo atardi dos ciudadano a tuma contacto cu Matutino DIARIO, pa mustra nan preocupacion tocante e casonan di asesinato mas reciente, riba nos Isla.
Ata aki un texto corto compilando ambos opinion. Ta personanan cu papiando den famia y cu amistadnan por nota cu tin un preocupacion y temor grandi den nos comunidad, cu e desaroyonan aki, y cu ta desea pa autoridadnan yega na e fondo di esakinan y trece claridad, cu ta necesario.
Na prome lugar pasobra e posibilidad tey cu tambe por ta casonan cu lo no wordo resolvi, manera otro asesinatonan den pasado, cu te dia di awe ainda autoridad concerni, no por a detene un culpable.
Na di dos lugar, y sumamente importante, ta wordo menciona e perdemento di moral y valor den nos comunidad. Ta hopi tristo di mira cu mescos cu den paisnan grandi, na Aruba tin hende pa kende bida di hende bal nada.
Patras di un asesinato por tin diferente argumento, pero ningun hende tin derecho bao ningun circunstancia di priva otro hende di su bida. Speculacion tin hopi y tin hende ta “tende” y plama cosnan cu no ta berdad, ta djis “a tende…” con locual ta haci e famia di e victima, hopi mas dolor.
No mester ta asina cu matamento di hende por bira algo normal, natural, pasobra e ta sosode henter mundo, riba nos isla chikito aki. Nos “one happy island” cual slogan aki ta perdiendo su contenido poco, poco.
Aruba no mester bira un pueblo indiferente dilanti e tipo di situacionnan aki. Cinco asesinato den e aña aki ta mucho pa un pais cu apenas 120 mil habitante contando mucha aden.
Esaki ta parti di nos problemanan social y como tal no ta algo cu ta afecta e famia di e victimanan so, ni tampoco di e victimario pero ta un problema cu ta afecta henter nos comunidad, nos moral colectivo y nos dignidad.


text:
ITALIA – Tin tres Arubiano ta hungando na Italia hunto cu e ekipo Hulandes di Hoofddorp Pioneers den e European Club Championship Softball. Eldrick Dijkhoff, Jair Thompson y Gilward Wester a biaha siman pasa pa Hulanda unda nan a join e ekipo di Pioneers pa asina nan a viaha pa Italia.
E ekipo Hulandes di Hoofddorp Pioneers ta den Pool C hunto cu Hurricanes di Dinamarca, Magos di España, Tempo di Czechoslovakia, Junior Alpino di Italia y Chicaboos di Belgica.
Dialuna Pioneers a gana e ekipo di Junior Alpino cu score di 8-1 unda cu Eldrick Dijkhoff ta conecta di homerun. Diamars Pioneers ta suta e ekipo di Magos di España cu score abulta di 19-4 unda cu Eldrick Dijkhoff a bai di 4-4 mientras cu Gilward Wester ta connecta di homerun. Despues nan a hunga contra di Tempo di Czechoslovakia unda nan a gana pa knockout 10-0.
Awe den nan prome encuentro nan a topa Chicaboos di Belgica na unda nan a sa di gana 16-9 y un rato pasa nan a laga e ekipo di Dinamarca den terreno cu score di 10-8 pa asina tuma liderazgo den Pool C.
Mester bisa cu tur 3 ta yudando e ekipo di Pioneers, Eldrick Dijkhoff su bate ta on mientras cu Jair Thompson a subi monticulo y mira accion y Gilward Wester ta catcher pa e ekipo Hulandes.
Majan lo nan cuminsa e parti di qualificacion y nos di Sports Zone Aruba ta deseanan tur clase di exito!


text:
Cuida bo salud
Departamento di Salud Publico ta desconseha comunidad di cumpra remedi online
ORANJESTAD, Aruba – 08 oktober 2018: Departamento di Salud Publico a tuma nota di un acto cu ta tumando luga no solamente contra nos leynan, sino tambe ta trece salud di nos comunidad den peliger. Ta trata aki di personanan cu riba medionan social ta ofreciendo diferente remedi pa bende sin ningun forma di instruccion y prescripcion.
Na prome luga como Departamento encarga cu Salud di nos poblacion nos kier desconseha comunidad di cumpra cualkier remedi riba medionan social of cualkier caminda cu no ta un botica.
Departamento di Salud Publico su seccion di registro ta encarga cu registracion y control di tur remedi cu ta wordo importa, pa garantisa calidad y brinda proteccion na nos comunidad. Remedinan cu ta drenta Aruba den forma ilegal no ta conta cu e supervicion aki y por causa daño na salud di e persona cu ta uza esaki sin prescripcion y tambe daño na salud di nos comunidad completo.
Rond mundo ta raportando e problematica di “resistencia” unda bacterianan ta bira resistente contra antibiotica. E problematica aki ta existi pa motibo di mal uzo di antibiotica caminda no ta caba tratamento di antibiotica completo of ta bebe antibiotica sin cu tin mester.
No ta tur enfermedad ta rekeri uzo di antibiotica y ora ta rekeri antibiotica ta nesesario pa caba e tratamento completo. Na momento cu esaki no sosode ta unda cu e bacteria ta bira mas fuerte y resistente na e antibiotica y ta rekeri un antibiotica mas fuerte pa por combati e bacteria.
MRSA ta un ehempel di bacteria cu a bira resistente na antibiotica y cu por causa morto prematuro di un persona enfermo. Pa e motibo aki Departamento di Salud Publico ta haci un apelacion na comunidad pa no cumpra ningun forma di remedi online ni tampoco na ningun caminda cu no ta un botica. Esaki pa proteha nan salud y di nos tur.
Pa mas informacion por tuma contacto cu Departamento di Salud Publico na 5224200.


text:
Hoben tri-atletanan di Aruba a competi den e CARIFTA Triathlon & Aquathlon Championships 2018 na Trinidad & Tobago.
Despues di basta luna di preparacion un grupo di seis hoben tri-atleta di Aruba a competi riba plata forma internacional den e CARIFTA Triathlon y Aquathlon Championship na Trinidad and Tobago. E hoben aki ta prospectonan den e deporte di triathlon y a duna bon bataya contra e mihornan atletanan den nan edad di e region Caribe. E delegacion di Aruba a consisti di e rumannan Aleeza y Rylan Semeleer, Christiaan y Rebecca Jansen como tambe Justin Morales y Vera-Elise Barkmeyer, Hunto cu nan a biaha varios mayor cu a duna nan e sosten nesecario.
Mester bisa cu riba e prome dia esta e diasabra nos atletanan a competi den e disciplina di triathlon unda nan mester a landa, despues core bicicleta y por ultimo core un distancia na pia. Pa su majan diadomingo nos atletanan a competi den e disciplina di aquathlon pero pa motibo cu e lama tabata demasiado bruto di e pasada di e tormenta Kirk e organisadornan a dicidi di scrap e parti di landamento mientras e coremento na pia si a tuma lugar, Lotto, e loteria di Aruba pa medio di Stichting Sportsubsidie Aruba a yuda subsidia e biahe di ee delegacion di traithlon pa e Carifta Triathlon & Aquathlon Championship 2018 na Trinidad and Tobago.
Lotto, e loteria di Aruba tin diferente wega; Catochi, Big 4, 1-OFF, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e weganan di Raspa y Gana. Cumprando Lotto bo ta contribui na deporte riba nos isla. E meta ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Weganan di kuarta final di Curaçao Open 2018 a sigui djaweps
Un wer ku hopi áwaseru bos i welek durante dia a pone ku e weganan di e torneo internashonal di tènis ITF Curaçao Open 2018 no por a sigui djarason. Djaweps weganan a kontinuá ku kuarta final tantu den singel komo den dòbel maskulino i femenino.
Den kategoria dòbel femenino Gabriela Singer di Kòrsou i Kayla Solagnier di Aruba a eliminá Daniela de Haseth di Kòrsou i Sofia Lucafo di Brazil den kuarta final. Sarinah Maduro di Kòrsou i Daimy Paula di Hulanda tambe a klasifiká pa semi final dor di a gana Alexandra Centra di Merka i Victoria Sanchez Bronzetti di Spaña.
Den kategoria single femenino e hungadónan ku a klasifiká pa semi final ta Alexandra Centra di Merka, Shirley Liang di Canada, Kayla Solagnier di Aruba i tambe Xintong Zhou di China ku a eliminá Gabriela Singer di Kòrsou. Den kategoria di single maskulino tres hungadó di Merka a klasifiká. Alfredo Casso, Miledge Cossu i Benjamin Kattay i di Inglatera Derrick Chen.
Den kategoria dobel maskulino Milledge Cossu i Benjamin Kittay tur dos di Merka a eliminá Gianluca Beaujon i Noah Martis di Kòrsou. Phillippe Mercelina di Sint Maarten huntu ku su partner Richard Mallory di Bermuda a klasifiká pa semifinal. Djabièrnè ta sigui e weganan di semi final.


text:
Carnaval Casino ta dediká luna di òktober na Fundashon Sinta Ros
WILLEMSTAD/OKT 2018– Luna di òktober ta luna di konsientisashon riba enfermedat di kanser na pechu. E luna aki Carnaval Casino ta sostené Fundashon Sinta Ros i lo ta dunando su aporte den e kolekta pa e fundashon por sigui ku nan bon trabou di konsientisá nos komunidat i di guia tur persona ku ta sufriendo bou di e kondishonnan di kanser. Carnaval Casino, ta ‘pink’ e luna aki i ta invitá su miembronan pa hasi un donashon chikitu na e fundashon.
E sostén na Fundashon Sinta Ros ta kuadra ku e filosofia di Renaissance Curaçao Resort & Casino, parti di Wind Creek Hospitality. Di akuerdo ku sra. Heidi Foendoe gerente general di e casino, “Niun donashon lo ta chikí; tur ta bon biní!”. Te hasta por benta e ‘ticket’ (tito’s) ku ta sali for di e slòtmashin ku sèn sobrá na dòler den e buzon. “Nos casino semper ke aportá na nos komunidat, i esaki ta un kousa ku e aña aki nos ke motivá tur nos miembronan pa aportá n’e’. Pa fasilitá nos miembronan, ademas di sèn kèsh por benta e tito’s(nan) tambe den e buzon. Laga nos duna Fundashon Sinta Ros un man di manera ku nan por sigui ku e bon trabou pa nos komunidat”. Miembronan di Fundashon Sinta Ros lo ta na Carnaval Casino dianan 11 i 12 di òktober entre 8’or i 10’or di anochi pa benta di t-shirt pa e kaminata anual di e fundashon dia 13 di òktober próksimo ku tambe ta un di e maneranan ku ta rekoudá fondo pa sigui ku e trabounan. Ta invitá komunidat pa duna un sosten na Fundashon Sinta Ros i na e akshon spesial ku Carnaval Casino ta hasiendo den nan ‘pink month’.


text:
Huidige artikelen
zaterdag 26 maart 2016 - Diahuebs awor ta ultimo dia cu por entrega e plachinan di number di vehiculo di motor cu no ta den uzo
Pa haya posibel dispensacion di impuesto pa di dos kwartaal
ORANJESTAD – Departamento di Impuesto ta participa cu diahuebs awor, dia 31 di maart 2016, ta ultimo dia cu por entrega e plachinan di number di aña 2016 di vehiculo di motor cu no ta den uzo. E di dos kwartaal ta cuminsa 1 di april y si e plachinan keda aden pa e di dos kwartaal completo, esta te cu 30 di juni 2016, por haya dispensacion di impuesto pa cu e di dos kwartaal. Esaki ta nifica cu no tin mester di paga e impuesto pa e kwartaal ey. Aki ta sigui mas informacion.
E condicionnan
Ta asina cu pa un vehiculo di motor cu no ta den uzo y cu no lo bay ta den uzo pa un tempo, no lo tin mester di paga e impuesto di un of mas kwartaal durante aña. Esaki ta dispensacion di impuesto y ta valido solamente si cumpli cu e siguiente condicionnan.
- Ta entrega e plachinan di number prome cu e di dos kwartaal cuminsa (esta prome cu 1 di april 2016) y
- E plachinan di number ta keda aden pa por lo menos un kwartaal durante aña.
Entregamento di plachi di number
Por entrega e plachinan di number sea na oficina principal na Oranjestad of na un Oficina di gobierno den districto. Mester acudi cerca un cahero pa yena y firma un formulario. Pa medio di e formulario ta declara cu ta entrega e plachinan y ta duna e motibo por ehempel: pa motibo di biahe largo, vehiculo ta daña etc.
Ta reserva e number pa aña fiscal 2016
Departamento di Impuesto ta warda e plachinan di number solamente pa aña fiscal 2016. Durante e periodo aki ta reserva e number tambe pa e doño di vehiculo. Despues di aña 2016, e cliente ta core riesgo di perde su number si acaso e no reacciona.
Periodo cu e plachi ta keda aden
E dispensacion di impuesto ta depende tambe di con largo un cliente ta laga su plachinan di number aden. Solamente si e plachinan a keda aden pa un kwartaal completo of pa un termino mas largo , e ora no lo tin mester di paga e impuesto di e kwartaal concerni. Por ehempel: si e vehiculo ta daña pa un luna so y e doño a busca e plachinan di number bek, e ora toch e mester paga e impuesto di e kwartaal ey completamente. E dispensacion no ta conta pa cada luna cu e plachi a keda aden, sino pa cada kwartaal di aña.
No tin dispensacion cu forsa retroactivo
No ta duna dispensacion di impuesto cu forsa retroactivo. Esaki ta pa motibo cu mester paga e impuesto delanta. Si entrega e plachinan di number na e momentonan aki, no por haya dispensacion mas pa e prome kwartaal.
Dispensacion na e momentonan aki
E plachinan di number cu keda entrega na e momentonan aki lo por cay bou dispensacion di impuesto pa e di dos kwartaal, esta april, mei y juni 2016. E plachinan mester keda aden si pa 3 luna largo. Cliente por dicidi di laga e plachinan aden pa e resto di aña tambe.
Gerencia di Departamento di Impuesto
26 di maart 2016


text:
ORANJESTAD - Despues di un proceso di solicitud habri cu a inicia na mei e aña aki, awe Serlimar S G a anuncia cu a apunta Sr. Henley Davelaar pa ocupa e funcion di director nobo di e compania, entrante 23 di october. Segun un comunicado, Davelaar lo ta e persona cu lo tin e responsabilidad pa guia e compania y su staff cu e vision nobo y implementa e metanan cu ta inclui entre otro; e expansion di e servicionan di Serlimar S G.
ORANJESTAD – Diabierna mainta minister di Finansa Xiomara Ruiz hunto cu Conseho di Minister tabata tin un reunion cu e Colegio di Supervision Financiero, CAFT den su constelacion nobo. Pa medio di un comunicado dialuna, gobierno a informa di e contenido di e reunion segun gobierno. Segun e comunicado, na promer lugar a yama bonbini na Sra. mr. Helen van der Wal como miembro pa Aruba y a sera conoci cu Sr. Henk Kamp como miembro nobo pa Hulanda. Durante e reunion a trata varios topico, entre nan, e Presupuesto Suppletorio pa 2018 y Presupuesto 2019. Minister Ruiz-Maduro a trece dilanti cu e reto financiero di Aruba ta uno grandi y no ta facil. Esaki ta exigi pensamento y accion continuo di parti gobierno y realidad ta cu nos no por kibra hero cu man y bira drecha di biaha tur locual no ta cana bon pa nos Pais durante e periodo di e gabinete anterior. “Como gobierno nobo y cu un maneho serio, nos tin confiansa cu nos ta logra haya tempo, espacio y cooperacion pa por haci e trabaonan necesaro na bienestar di nos Pais y su generacion” Ruiz a bisa. Pa e motibo aki CAFT di su banda ta reconoce e seriedad di gobierno den e forma di atende finansas publico di nos pais Aruba. Ademas, segun Ruiz, e Colegio di Supervision a duna recomendacion con pa atende riba diferente tereno. Ruiz-Maduro ta mira atras riba un bon reunion y e trabaonan ta continua pa pone finansa publico riba bon pia a termina largo y duradero cual ta brinda e confiansa di institucionnan pa nos gana credibilidad financiero bek di nos pais.
ORANJESTAD - Sentimento di e consumidor a permanece stabil den e di tres trimester di 2018. E Indice Confiansa di Consumidor a subi marginalmente na 94,2, un aumento di 0,4 punto di indice compara cu e periodo anterior, segun e ultimo resultadonan di e Encuesta di Confiansa di Consumidor (CCS) di Banco Central di Aruba .
SCHIPHOL - Corendon Dutch Airlines lo staciona un avion tipo Boeing 737-800 na Corsou. Cu e avion aki lo bula desde medio December pa entre otro Aruba, creando un competencia serio pa InselAir. Fuera di Aruba, lo bula tambe pa St Maarten y Sao Paolo, Brazil. Nan mes lo no bende pasashi sino lo haci e buelonan riba peticion di Divi Divi Air. Asina e portal luchtvaartnieuws.nl ta raporta. E compania Hulandes/Turco tin varios propiedad hotelero na Corsou y a caba mustra interes pa cumpra e hotel Veneto y ta kedando cla cu esey.
ORANJESTAD – “Mi ta sigura di un bon reputacion na Raad van Advies, unda cu aki tambe mi tabata den servicio di gobierno di Aruba. Eynan mi a traha pa interes di Aruba. Esaki mientras cu esaki no semper tabata di acuerdo cu e gabinete na mando”Asina miembro nobo pa Aruba di e colegio di supervision financiero CAFT Helen van der Wal a sigura NoticiaCla diabierna. Aki el a sigura e portal aki cu e ta independiente unda cu e traha, y ademas a admiti tambe cu interes di gobierno anterior no semper tabata na interes di pais Aruba.
KRALENDIJK - Riba ordo di Fiskal-mayor a detene dos miembro di Cuerpo Policial Hulanda Karibense (KPCN) na Bonaire. Ta sospecha ambos empleado di ta enbolbi den un caso di malversacion. Resherche di gobièrno di Reino lo realisa e investigacion penal aki bou di mando di fiscal mayo. Den espera di e investigaion penal hefe di cuerpo a saca e empleadonan aki for di nan funccion. Den cuadro di e investigacion andando no por duna mas informacion tocante e caso aki.


text:
Bo a yega e wèpsait di Ministerio Públiko di Sint Maarten, mihó konosí komo, “the prosecutor’s office”.
Si bo tabata buskando e wèpsait aki, of si bo a yega aki pa kasualidat no ta importante. Mi ta yama bo un kordial bon biní i tambe invitá bo pa eksplorá nos wèpsait.
Aki bo por haña respuestanan riba hopi di bo preguntanan, tuma nota di nos direktivanan, i haña un mihó bista riba nos organisashon. Tin sufisiente pa mira i lesa. Nos ke mustra bo ku Ministerio Públiko ta óptimamente dediká na hasi e komunidat di Sint Maarten mas seif pa bo.
Bo por haña mas informashon tokante nos trabounan diario, riba nos pagina di Facebook. Si akaso bo ta deseá un kontakto mas personal, sea kordialmente invitá pa bishita nos, durante oranan habrí di konsultashon serka nos kantornan di 10:00 pa 12:00, riba tur lastu djaweps di luna.
Jeroen Steenbrink
Fiskal Mayo
Openbaar Ministerie-Curacao-Sint Maarten-BES Islands
St. Maarten
St. Maarten
Bo a yega e wèpsait di Ministerio Públiko di Sint Maarten, mihó konosí komo, “the prosecutor’s office”.


text:
-
Contact
- lionel_326@hotmail.com
Hende hòmber por tin speshi pa buki asina?
Reading Time: 4 minutes
Na momentu ku bo drenta e hotèl, kana riba e tapeit kòrá (ku mi a laga pone spesial pa bo, pasó bo ta un persona VIP), ora bo yega na e restorant “Rosso” bo ta kita na man robes, i bo lo mira mi. Si bo no mira mi, ta pasó bo wowonan ta será òf pasó bo a yega despues di 17:00.
Preis di kada un di e bukinan (hardcopy) ta Fl. 50,-. Lo tin un regalo pa tur esnan ku kumpra nan buki(nan) riba e dia aki.
E-books
Korda bon, esaki nan lo bira optenibel despues di 27 di Mei próksimo. Bo ‘app’ mi puntra mi si bo por haña un e-book awe, e kontesta lo ta, “Si, despues di 27 di Mei.”
Pòst buki ‘hardcopy’
Mensing’s Caminada
Dos aña pasá mi a pidi Aymar p’e lesa mi buki ‘Awa, Habon ku Past’i Djente’ p’e duna mi su opinion honesto riba kontenido di e buki. E di ku mi ku e ta purba les’é, pero ku e no gusta lesa buki. Mi a bis’é ku no ta nada i p’e djis hasi su bèst.
El a bai kas bai lesa e buki i den dos dia e ta puntra mi si mi tin mas. Mi a bis’é nò, i ku ta tuma mi mas ku un aña pa skibi un buki. No ta mané galiña ku ta pone webu tur dia mi ta saka buki. E di ku mi ku nunka el a hari asina tantu lesando un buki, anto e ke mas pa lesa. Mi a bis’é no tin.
Siguiente siman e ta ‘app’ mi puntra mi atrobe si tin mas buki. Mi a rabia i blòk e. E ponementu di preshon ei, ami no por kuné.
Un aña despues mi a desblokié. Manera el a mira mi ‘online’ el a ‘app’ mi bisa mi, “Awoooooo, bo tin mas buki?”
Mi a bis’é ku mi ta bai skibi un mas ku yama ‘Hink’é aden’. Mi a bis’é ku si e yuda mi saka un potrèt pa e ‘cover’, lo mi dun’é un buki asina ku e buki ta kla. For di e dia ei, tur dia e gai aki a keda puntra mi ki dia e buki ta kla. Mi a bolbe blòk e.
Djabièrnè ei mi a desblokié atrobe bis’é ku e buki ta kla. Mi a bis’é ku lo mi top’é djasabra 3or di atardi na Hotèl Trupial pa dun’é su buki. E gai aki a bai drumi warda mi fo’i djabièrnè anochi na e hotèl. Mi a yega Hotèl Trupial djasabra 3or, hañ’é drumi pafó den un tènt WigWam, bistí manera Cantinflas i ku un pèchi mané esun di el Chavo riba su kabes. Ora el a mira mi ta bin ku e buki el a grita, “Awoooooooo!”.
Kos serio, nunka mi a mira hòmber ku tantu speshi pa buki asina. Anto supuestamente ni lesa e no gusta lesa.
Djadumingo 27 di Mei t’e dia…..
Dia 27 di Mei próksimo porfin e buki tan sperá ‘Hink’é aden’ lo subi merkado. Pareu ku ne, ‘Awa, Habon ku Past’i Djente’, ‘Kibra Hacha’ i ‘Niun Pátaka’ tambe lo ta bèk riba merkado.
(Klek aki pa bo lesa un avanse di buki ‘Hink’é aden’)
Pero warda, promé ku bo sali kas kore rònt Kòrsou mané hende loko ta puntra unda tin e buki, lesa bon pa bo no kore gasta gasolin pòrnada. Sóbadje awó ku ConocoPhillips a pone beslag riba PDVSA, nos tin ku uza kombustibel di forma efisiente. Lesa bon:
Djadumingu 27 di Mei lo tin un ‘Book Sale & Signing Day’ kaminda lo bo por pasa personal i kumpra bo bukinan firmá serka mi. Esaki lo tuma lugá na hotèl Trupial Inn entre 14:00 pa 17:00.
(No bai kana puntra hende n’e hotèl unda tin bendement’i buki, pasó niun hende no sa i bo ta kapas di pone ku nan ta saka ami plus abo pafó. Pues djis sigui e intrukshon akibou i drenta ketu ketu bo kana bin serka mi.)
Na momentu ku bo drenta e hotèl, kana riba e tapeit kòrá (ku mi a laga pone spesial pa bo, pasó bo ta un persona VIP), ora bo yega na e restorant “Rosso” bo ta kita na man robes, i bo lo mira mi. Si bo no mira mi, ta pasó bo wowonan ta será òf pasó bo a yega despues di 17:00.
Preis di kada un di e bukinan (hardcopy) ta Fl. 50,-. Lo tin un regalo pa tur esnan ku kumpra nan buki(nan) riba e dia aki.
E-books
Despues di 27 di Mei, e bukinan lo ta optenibel den e formato digital. Spesialmente pa esnan ku ta biba den eksterior, esaki ta hopi kumbiniente. Preis di e E-book lo ta Fl. 26.55 pa un. ($14.75 òf €12 mas o ménos. Tene kuenta ku preis di Euro ta fluktua.)
Korda bon, esaki nan lo bira optenibel despues di 27 di Mei próksimo. Bo ‘app’ mi puntra mi si bo por haña un e-book awe, e kontesta lo ta, “Si, despues di 27 di Mei.”
Pòst buki ‘hardcopy’
Personanan den eksterior ku tòg ke un buki ‘hardcopy’ por laga mi sa, i mi lo por pòst esaki. Preis pa pòst un (1) buki pa Hulanda i demas paisnan den Oropa ta 20 florin. Preis pa pòst dos (2) buki ta 25 florin. Si bo ta interesá den esaki, manda mi un e-mail na lionel_326@hotmail, i mi lo duna bo un kuenta di banko Oropeo pa bo por hasi e pago. (No tin gastu di transakshon.)
Preis pa pòst buki pa Aruba i Boneiru ta 10 florin via Divi Divi.
Si bo ta biba na kualke otro parti di mundu, manda mi un mensahe pa mi wak kiko mi por regla. Si bo ta na Syria, Nòrt Korea, Israel, Palestina, Zimbabwe òf Venezuela, e ora ei si mi no por yuda bo.
Mensing’s Caminada
Entrante 31 di Mei tur e bukinan lo ta optenibel na Mensing’s Caminada. (Klek aki pa mas informashon di kada un di e bukinan. )
Segun mi, mi a splika tur kos. Si mi a lubidá algu, òf si bo tin pregunta manda mi un mensahe riba Facebook òf manda mi un e-mail riba e adrès ariba menshoná!
Mi ta warda bo 27 di Mei próksimo na Trupial Inn!
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Tokante di e wepsait aki.
A traha e wepsait pa motibu ku ta falta hopi informashon na Papiamentu,
e wepsait ta intermediá den informashon, tambe pa konserba konosementu.
E informashon no ta influensha pa komersio.
E informashon por kontené eror. Den kaso di eror por fabor manda meil pa: BandaBou@live.com
Por sosodé ku sierto lista no ta kompleto. E listanan ku palabranan na
papiamentu no ta ofisial,
por tin eror aden. Meta di e lista ta pa konserba palabra i dicho.
Diskulpa pa erornan pa ku e Papiamentu.
Pňtrčtnan ku no ta konserni hende ta "public domain pictures", ofresé pa Bandabou.info


text:
Diasabra ultimo tabata tin training na Grape Field pa e TK5 Corsou 2018 pa forma e teamnan. E aña aki a cuminsa prepara e teamnan pa TK5 mas trempan pa asina ta sigur cu Aruba ta bay ta presente hunto cu su teamnan na e TK5 di Corsou na luna di November 2018.
Nos meta ta pa ta bon prepara y pa gana Corsou, cual ta un reto. Nos hobennan a mustra interes pa forma parti di e team di Aruba.
Training a cuminsa na e Anker y a caba na e parking lot na Grape Field y tabata intensivo. Esaki tabata e prome training y training ta bay sigui te cu October prome cu e team biaha. Ta masha hopi cos mester regla for di awo te cu e dia cu nan biaha pa Corsou, entre otro e uniforman, sponsorsnan, recauda fondo etc. pa e teamnan.
Otro siman e interval training ta cuminsa pa 7’or di mainta na e Tennis Court den colony te na e top di Seroe Colorado


text:
ORANJESTAD (AAN): Aureus University School of Medicine, conhuntamente cu Laboratorio Familiar y amigonan a tene nan Free Health Fair. Esaki a bira nan di 11 Health Fair cu ta wordo prepara pa e studiantenan y docentenan di Aureus University School di medicina.
Di e manera aki nan ta duna nan muestra di gradicimento na e pueblo di Aruba y tambe ta un training pa e studiantenan.
Riba e dia aki un cantidad di adulto y mucha a participa na e control di cholesterol, diabetes, presion, vision, oido, EKG, educacion y informacion.
Aureus University School of Medicine tambe ta ofrece pa yuda cualkier persona cu no ta sinti bon y nan cita pa wak un docter ta tarda por bay cerca nan ya cu Aureus University School of Medicine ta conta cu tur e material necesario pa haci test y duna e pashent tur informacion, esaki conhuntamente cu sosten di sponsornan y colaboradornan.
Na final di tur e test, Aureus University School of Medicine a duna tur nan invitado un desayuno saludable.


text:
Mester bin un plan pa rekuperá lèsnan pèrdí pa motibu dje novela di buki
E dianan aki por a tende di tur skina opinionnan ku ta diferenshá bastante tokante ta ken tin falta ku no ta tur buki a keda repartí ainda, pa loke ta e proyekto skol liber.
Analisando henter e situashon i tambe komo konosedó di e materia nos ke proponé lo siguiente:
SSC mester asumí su responsabilidat awor. No tin espasio mas pa sigui buska falta aki i aya. Mester atmití ku SSC a balotá i sigur no a prepará ni a hasi un investigashon pa kon ta hèndel ku e asuntu di buki aki. SSC huntu ku skol i direktiva di skolnan, mester kuminsá traha un plan pa rekuperá e lèsnan ku a bai pèrdí dor ku no tabatin buki pa alumnonan siña/traha nan tareanan for di dje.
Durante reunion públiko na luna di yüni di e aña aki nos a indiká na Minister di Enseñansa ku bestèlmentu di buki nan nobo fo’i Hulanda a tuma lugá muchu lat. Nos tabatin informashon ku na fin di mei ainda skolnan tabata manda lista aden di buki nan ku mester a bestèl. Minister a kontestá nos pregunta ku e buki nan lo yega na tempu i awe por konfirmá ku nos tabatin rason. Te ainda tin buki ku no a yega.
Ta bon konosí tambe, ku hopi di e asina di yamá “boekenfonds” di e diferente skolnan HAVO/VWO no a duna e koperashon nesesario i tin ku asta a tene buki atras. Awe e mesun skolnan ei ta bisa mayornan ku SSC no a manda sufisiente buki i ku por akudí na e “boekenfonds” di e skol pa kumpra e buki nan ku falta.
Por a nota ku for di inisio tabatin hopi resistensiá di tantu direktiva i skolnan en partikular pa ku e proyekto aki. A entregá lista di buki nan ku no ta kompletu, tenementu di bukinan atras i mas ku tur kos no a duna e koperashon nesesario.
Di otro banda, SSC tambe a faya en grande ku e proyekto aki. A balotá e trabou, no tabatin sufisiente hende pa yuda i mas ku tur kos SSC no a hasi un investigashon propio i a konfia totalmente riba e informashon ku nan a haña di skolnan. I aki nos ke para ketu. Un investigashon lo a determiná kua ta e buki/métodonan ku skolnan mester usa. Ku esaki enbèrdat lo bo haña ku tur skol lo ta duna lès na e mesun nivel i usando e mesun métodonan. Minister Sra.Bitorina a indiká ku hasiendo esaki bo ta alkansá dos meta. 1.Bo ta baha gastu di buki dor di kumpra un kantidat grandi di e mesun buki/métodonan. 2.Mas ku tur kos bo ta eliminá e diferensia/nivel entre skolnan sekundario dor ku tur ta usa e mesun buki/métodonan. Ku esaki bo tin garantia ku tur alumno ta yega eksamen final hañando e mesun preparashon.
Ekspreshon manera:“E aña aki e repartishon di buki no a kana na satisfakshon, pero pa otro aña si lo sa kon pa hèndel e asuntu”, ta laga nos ku un smak amargo. Mi ta puntra mi mes, ta proefkonijn nos hóbennan ta? Ta tiradó di pará tin den enseñansa? Mester hasi fout pa despues koregí esaki den e otro aña eskolar? Ta di e forma aki ta manehá futuro di nos hóbennan? Gobièrnu ta realmente prekupá ku desaroyo di nos hóbennan?
Nos a tende direktiva di SSC ekspresá ku lo kuminsá kopia bukinan ku falta. Ta bon pa nos rekordá un i tur, ku ya kaba nos tin atvertensia ta kologá riba nos kabes di editornan di buki/métodonan, esta ku si nos sigui kopia buki nan lo tuma medida kontra esnan ku ta hasi esaki.
Finalmente mi ta enfatisá ku si realmente nos tin interes di e muchanan na promé lugar, mester bin un plan pa e muchanan por rekuperá e lèsnan ku a bai pèrdí. No por warda pa te na final di aña eskolar nos tin ku lamentá ku resultadonan di eksamen ta malu i/òf mester bai kònkel (lesa baha) ku normanan di eksamen. Basta di buska i tira falta riba otro miéntras ku hóbennan ta esnan ku no tin arte ni parte den e frakaso di partimentu di buki.


text:
Kralendijk - Un desaroyo ku ta bai den direkshon malu na Boneiru ta e fomentamentu di enemistat kontra Hulanda i hulandesnan. E posishon estatal ku Boneiru ta den tin asina un impakto grandi riba sierto persona i grupo den komunidat di Boneiru ku nan no sa kiko mester hasi.
Hóbennan Job Program A Risibi Sertifikado Pa Den Konstrukshon I Instalado Di Erko.
Kralendijk – Shete hóben despues di a partisipá na e proyekto ’’Job Program Bouw Bonaire” a risibí nan sertifikado pa trabounan di konstrukshon i dos hóben a risibí nan sertifikado pa installateur di Erko.
Promoshon Enorme Ku Windsurfer Björn Dunkerbeck
Kralendijk – Kralendijk – Ku partisipashon di e kampion mundial di windsurf Björn Dunkerbeck na Defi Wind Caribbean na sorobon.
Obispado Di Willemstad Serka Gezaghebber I Kolegio Ehekutivo
Kralendijk –Moseigneur Luis Secco a hasi un bishita na Kolegio Ehekutivo, gezaghebber Edison Rijna i Nereida Gonzales sekretaria di Entidat públiko Boneiru.
Plasterk Vergadert Met Bestuurscollege
Kralendijk – Minister Ronald Plasterk van Binnenlandse Zaken en Koninkrijksrelaties heeft tijdens zijn bezoek aan Bonaire in een vergadering kennis gemaakt met de nieuwe gedeputeerden Joselito Statia, Rolanda Hellburg-Makaai en Nina den Heyer.
Gobièrnu ku sosten mayoritario di MPB ta hipókrita.
Di akuerdo ku Michael Pieters, miembro di Konseho Insular pa Partido Demokrat.....
Kralendijk - Den un komunikado ku miembro di Konseho Insular pa Partido Demokrat, Michael Pieters, ta emití, e konsehal ta bisa ku ta fresku den nos memoria ainda un karta ku frakshon di MPB saká pa Joselito Statia pa amplia término di impuesto di vehíkulo te ku fin di febrüari.
Molestiamentu di Turtuga di laman ta Violashon di Lei
di Konservashon di Turtuga di laman e menasa nobo digital pa bestia marino
Kralendijk - Den e último lunanan tras di lomba nos a risibí un oumentu di mèldu di insidente preokupante kaminda turista i habitante di Boneiru ku ta molestiá turtuga di laman na Boneiru.
Elmer Frans ta kumpli dies aña den servisio.
Kralendijk – Djarason siman pasá djarason 15 di yüni a tuma lugá na abatuar a tuma lugá un resepshon pa e echo ku sr. Elmer ‘Toyan’ Frans a kumpli dies aña di servisio i trahando na Matadero na Kaminda Lagun.
Bonerianonan mester haña nan orguyo bèk
Kralendijk – Boneiru ta pará na un krusada: nos ta sigui hundi den nos ròl di víktima òf di un manera desidido nos ta bai duna direkshon na nos propio futuro. Si nos sigui lamentá ku promé ku 2010 tabata mihó – loke ta un fantasia – nada lo kambia, fuera di ku nos tur ta haña mas mal bèis.
Boneiru Ta Partisipá Na Weganan Latino Amerika
Kralendijk – Un total di dieseis hóben di senior league enkabesá pa sr. Sandy Alberto kompaña pa tres Coach a Sali pa Guayama Puerto Rico kaminda nan lo partisipá na weganan Latino Amérika di 18 di yüni i pa 25 d yüni 2016.
Interferensia ku ta afektando servisio di telekomunikashon móbil
Kralendijk - E empresanan di telekomunikashon móbil Digicel i UTS ta sintiendo efekto di un señal di radio ku ta bini di kosta zùit.


text:
WILLEMSTAD - Djaweps 19 aprel 2018, alrededor di 06.00 or di mainta, personal di Divishon di Krímen Organisá den kooperashon ku KMAR a tene entrada hudisial na dos(2) diferente adrès, respektivamente na: Mekkastraat i Amerikaweg.
Detenshon relashoná ku maltrato den área di Kurá Piedra.
WILLEMSTAD - Djaweps 19 di aprel 2018, alrededor di 15.54 or Sentral di Polis ta dirigí un patruya den área di Kurá Piedra pa un kaso di maltrato.
Resúmen di aktividatnan polisial durante Marcha di Seú 2018
WILLEMSTAD - Resúmen di aktividatnan polisial durante Marcha di Seú 2018:
Detenshon pa violashon di Lei di Opio i maltrato na un hotel den área di Otrabanda.
WILLEMSTAD - Djamars 3 di aprel 2018, alrededor di 11.03 or, Sentral di Polis a risibí notifikashon di un kaso di hinkamentu ku a tuma lugá na un hotel den área di Otrabanda.
Resúmen di aktividatnan polisial durante Marcha di Seú Banda Bou 2018
WILLEMSTAD - Resúmen di aktividatnan polisial durante Marcha di Seú Banda Bou 2018:
Detenshon pa ladronisia den área di Mahaai.
WILLEMSTAD - Djamars 3 di aprel 2018, alrededor di 13.20 or, Sentral di Polis a risibí notifikashon di un kaso di ladronisia ku a tuma lugá den un establesimentu den área di Mahaai.
Detenshon pa maltrato den área di Groot Kwartier.
WILLEMSTAD - Djaluna 2 di aprel 2018, alrededor di 22.20 or, un patruya a topa ku un aksidente di tráfiko riba Schottegatweg Noord den área di Groot Kwartier.


text: 5 Pues, nos sa ku nos kas terenal—e kurpa akí ku ta manera un tènt—lo ser bashá abou i ku Dios lo duna nos un edifisio eterno den shelu, no un kas ku man di hende a traha.2 Pasobra en bèrdat nos ta keña den e kas akí ku nos ta biba aden i ta anhelá mashá pa bisti e kas prepará pa nos den shelu,*3 ya asina, despues ku nos bistié, nos no ser hañá sunú.4 Sí, nos ku ta den e tènt akí ta keña, kargá ku ansiedat; pasobra no ta kita nos ke kita e tènt akí, sino mas bien, nos ke bisti e kas selestial, pa asina bida eterno por kaba ku loke ta mortal.5 Awor bon, esun ku a prepará nos pa esaki ta Dios, kende a duna nos su spiritu komo un garantia di loke tin ku bini.6 Pues nos ta hopi sigur di esaki i sa ku tanten ku nos ta biba* den e kurpa akí, nos ta leu for di Señor,7 ya ku nos ta kana pa medio di fe, no pa medio di bista.8 Nos no tin ningun duda, i nos lo a preferá di ta leu for di e kurpa akí i bai biba serka Señor.9 P’esei, sea ku nos ta biba serka dje òf nos ta leu for di dje, nos ta pone komo nos meta pa semper agrad’é.10 Pasobra nos tur tin ku presentá dilanti di e stul di huisio di Kristu pa kada ken por haña su pago pa loke el a praktiká miéntras ku e tabata den su kurpa humano, sea ta kos bon òf kos malu.11 P’esei, komo ku nos ta realisá ku nos mester tin temor di Señor, nos ta sigui konvensé hende pa skucha nos, ma Dios sa bon ken nos ta. I mi ta spera ku boso* tambe ta rekonosé ki sorto di hende nos ta.12 No ta rekomendá nos ta rekomendá nos mes atrobe na boso, ma nos ta bisa tur e kosnan akí pa duna boso un motibu pa ta orguyoso di nos, ya asina boso por kontestá esnan kende nan orguyo ta basá riba aparensia i no riba loke tin den kurason di hende.13 Pasobra si nos a pèrdè nos sano huisio, ta pa Dios nos a pèrd’é; si nos tin nos sano huisio, ta pa boso nos tiné.14 Pues, ta e amor di Kristu ta obligá nos pa hasi esaki, ya ku ta na e konklushon akí nos a yega: ún hende a muri pa tur, pasobra tur hende a muri kaba;15 i el a muri pa tur, pa esnan ku ta biba no biba mas pa nan mes, ma pa esun ku a muri pa nan i a ser lantá for di morto.16 P’esei, di awor padilanti nos no konosé ningun hende segun karni. Asta si un tempu nos a konosé Kristu segun karni, awor sí nos no konos’é asina mas.17 P’esei, si un hende ta den union ku Kristu, e ta un kreashon nobo; e kosnan bieu a pasa bai, i mira! Kos nobo a kuminsá eksistí.18 Ma tur esaki ta bini di Dios, kende a rekonsiliá nos ku su mes mediante Kristu i a duna nos e enkargo di rekonsiliashon,19 esta, e sirbishi pa deklará ku pa medio di Kristu Dios tabata rekonsiliá mundu ku su mes, sin tuma nan faltanan na kuenta, i el a enkargá nos ku e mensahe di rekonsiliashon.20 P’esei, nos ta embahador den nòmber di Kristu.* Ta komo si fuera Dios ta hasi un apelashon na* hende pa medio di nos. Pues, komo supstituto di Kristu, nos ta roga hende: “Rekonsiliá ku Dios.”21 Dios a hasi esun ku no a kometé piká un ofrenda di piká pa nos, pa nos por bira hustu den bista di Dios pa medio di dje.


text:
DEN HAAG – Recientemente Arubahuis a ricibi un grupo di alumno y docente di International School of Aruba (ISA) cu tabata na Hulanda pa un viahe di estudio y orientacion. E grupo a bin Hulanda pa bishita diferente instituto pa enseñansa superior y pa orienta riba opcionnan di estudio na Hulanda. International School of Aruba a aserca Arubahuis pa inclui un bishita como parti di nan programa. Arubahuis a percura pa un programa extenso cu a inclui informacion y interaccion.
Minister Plenipotenciario Guillfred Besaril hunto cu representante di Aruba na Union Europeo Eddy Paris y director interino di Arubahuis mr. Glenn Ling a yama e grupo bon bini y a dirigi algun palabra na e grupo di alumno y docente. Despues di e recepcion a sigui cu e programa cu a wordo coordina door di Afdeling Onderwijszaken di Arubahuis. E afdeling a percura pa un presentacion cu a inclui entre otro e historia y tareanan di Arubahuis y di e afdeling encarga cu asuntonan educacional, informacion di Arubalening relevante pa esunnan cu ta biba na Aruba y tin nacionalidad Hulandes, como tambe informacion y algun dato actual y interesante riba studia na Hulanda. E programa a sigui cu un rondleiding completo door di e edificio di Arubahuis unda cu a ilustra diferente detaye di historia. Na final e grupo a wordo ricibi door di ATA Europe cu a duna un presentacion di nan tarea y meta pa promove Aruba den Europa. E tabata un mainta hopi informativo pa e alumnonan y e intencion ta pa sigui inclui Arubahuis den proximo biahenan di orientacion.
Minister Besaril a keda sumamente contento cu e bishita di e grupo y ta spera di por stimula y ricibi mas grupo na Arubahuis di diferente scolnan di Aruba pa bin orienta riba opcionnan di estudio y bida na Hulanda.
Potretnan ta cortesia di Cas di Aruba.


text:
KOMUNIKADO DI KUERPO POLISIAL KÒRSOU
230 / 2018
2 yüni 2018
Un detenshon pa maltrato relashonal.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 1 di yüni 2018, alrededor di 22.29 or, Sentral di Polis a dirigí un patruya na un kas den área di Tera Kòrá pa un kaso di maltrato relashonal.
For di un investigashon preliminar ku polis a realisá, e dama víktima a deklará na polis ku durante un diskushon ku su partner esaki a push’é. Dor di e akto aki e víktima a perde ekilibrio, kai abou dal su kabes i lastima su kurpa riba un muraya di beton. En konekshon ku e maltrato aki polis a detené e partner, e hòmber sospechoso J.P. nasé na Kòrsou di 28 aña di edat pa maltrato relashonal.
A presentá e sospechoso dilanti di un Fiskal Ouksiliar ku a ordená su enkarselashon pendiente mas investigashon.


text:
Programa di Urgensia huntu ku Plataforma Banda Bou a entregá sertifikado di Kurso di EHBO na 18 persona.
WILLEMSTAD – Djabièrnè 20 di yüli den un seremonia ameno, un kantidat di 18 kursista a risibí nan sertifikado pa e kurso di EHBO ku nan a sigui ku éksito. E lèsnan den e kurso aki a kuminsá den luna di febrüari último, ku un durashon di tres luna. Den e kuadro aki e kursistanan a siña kon pa reakshoná i asistí den diferente kaso di emergensia, por ehèmpel aksidente, kimadura, hogamentu òf ora tin mester di reanimashon, mara “verband” etc.
Ku e kurso di EHBO aki, Programa di Urgensia i Plataforma Banda Bou ta logra pa amplia e kapasidat di yudansa den kasonan di emergensia den e area di Banda Bou. Den kaso di un aksidente chikitu òf grandi, tin mas persona residensiá den e area ku lo por yega mas lihé na e sitio i asistí e personanan den nesesidat. E meta tras di e kurso aki ta tambe pa forma un ékipo di Krus Kòrá ku lo por asistí na aktividatnan den e area di Banda Bou, por ehèmpel durante marcha di karnaval. Despues di a sigui e kurso aki, e 18 personanan aki lo por asistí e pòst di ambulans na Barber den kaso ku tin mester. Di e forma aki por hasi e pòst aki mas aksesibel pa pueblo di Banda Bou.
Representantenan di Krus Kòrá i di Plataforma Banda Bou, kordinadó di bario pa aktividatnan di Programa di Urgensia den Barber, Sr. Siegfried Hazel i representante di ministerio di salú, sr. Axel Pikero tabata tei presente pa entregá e sertifikadonan i tabata sumamente satisfecho ku e evento aki i su resultadonan.
Manera ta konosí Programa di Urgensia ta dirigí su mes riba mehorashon di e situashon di biba i traha pa pueblo di Kòrsou, ku e enfoke riba Montaña, Buena Vista, Otrobanda i Barber. Programa di Urgensia ta traha riba diferente area ku direktamente òf indirektamente ta toka e kalidat di bida den e kuater barionan ariba menshoná.
Athunto algun potrèt di e aktividat ameno i tambe algun potrèt di e kursonan ku a tuma lugá den transkurso di e último lunanan.


text:
One Cool Summer aña aki un biaha mas lo bai tin participantenan International, otro siman e container lo ta jegando Aruba riba e barco di King Ocean cu 6 auto cu ta bin pa competi contra di nos orguyonan local. Sigur danki na Frans Ponson
E trabaonan di preparacion ta andando tanto localmente como tambe internationalmente pa un di e caredanan di drag mas grandi cu ta wordo celebra anualmente aki na Aruba, esta One Cool Summer Nationals. E aña aki e evento ta programa pa tuma lugar dianan 29,
Diasabra awor un biaha mas pista di Palo Marga lo ta activo y e biaha aki lo ta pa e autonan di careda cu un evento jama One Day Bracket. Categorianan cu lo mira accion Diasabra awor lo ta IHRA Summit Super Series
FAC i su Komishon Organisadó ta yama danki na henter pueblo i fanátiko nan di Kòrsou pa e sosten y sumamente satisfecho ku e éksito total di Curaçao International Drag Fest 2014. Pa 5 dia largu kuminsando for di djamars 29 ku e autoshow na
Results No Box1. Jean Carlo Reyes2. Kendrick Kelly Box1. Jean Carlo Reyes2. Jobert Reyes Front Wheel Drive1. Reinaldo Kelly2. Aldrich Trimon Sportsman Bike1. Eugene Flanegin2. Ben Jones [divider] Pictures
Viennelyn “Vienny” Kwidama di Kòrsou ta e dama den doorslammers mas rápido di Antia ku su 8.53 sekònde. E lo tei na Int. Drag Fest 2014. E yu di Kòrsou Bergenie “Berg” Naar e dama mas rápido riba 2 wheel den Caribe I
Trabou nan pa Curaçao Drag Fest 2014 ta full den swing kaminda FAC y su Komishon Organisadó ta bai presentá na fanátiko, koredor y públiko di e deporte di drag race pa e fecha nan 29 y 30 di aprel y 1, 2 y 3


text:
Diaranzon 28 December den Corte di Husticia Hues Comisario a dicidi di lo prolonga detencion di e homber O.L.J cu ta e locutor / mc conoci relaciona cu e denuncia haci contra di su persona pa acto di inmoralidad contra un menor di edad.
E caso ta bou investigacion pa autoridadnan unda tin testnan a ser manda pa exterior y ora autoridad tin tur cos preto riba blanco como un raport completo lo presenta un caso den corte den e prome 2 pa 3 lunanan den Corte. Hues a prolonga e detencion di Oz pa 60 dia mas esaki ta haci te cu fin di Februari 2017 lo tende mas di e caso aki.


text:
ORANJESTAD – Cada biaha por mira con un parti di e vision di Prome Minister Mike Eman ta yega cerca e pueblo. Tur tin di haber pa yega na un miho calidad di bida, algo cu ta bay mas leu cu solamente mehoracion di entrada of vivienda. E ta encera tambe canchanan deportivo, cu yerba artificial, den barionan rond Aruba, pa tanto mucha, hoben, adulto como esnan mas grandi.
Pa Prome Minister Mike Eman ta un orguyo grandi pa mira con e vision cu su partido AVP a pone pa pueblo di Aruba cada biaha, cu cada proyecto, cu cada obra ta bira realidad. Un di e metanan poni ta pa hiba mini canchanan deportivo den bario, pa e muchanan por disfruta den un forma sano. E proyecto aki di Prome Minister Mike Eman a wordo brasa door di Comite Olimpico Arubano y awor 6 di e canchanan aki por wordo construi rond di Aruba.
Despues cu algun siman atras e mandatario a bishita e sitio na Dakota ora cu a pone e fundeshi pa e pilarnan di e mini cancha, y e siman aki e fundeshi di e piso tabata cla, a cuminsa pone e yerba artificial door di e compania concerni. Dakota ta e prome di e seisnan pa logra finalisa su proyecto di Mini-Turf y cu orguyo e mandatario a duna un man den e ultimo trabounan pa pone e yerba artificial.
“Centro di Bario Dakota ta un di e areanan cu nos a scoge hunto cu COA. Esaki ta basa riba un area unda por combina e uzo door di scolnan, un centro di bario y ekipo deportivo. E criteria aki a uza pa scoge e 6 sitionan unda cu ta pone e canchanan aki.”
E otro areanan unda cu a pone fundeshi caba tabata na veldnan di Arsenal; La Fama y Estudiantes. Prome Minister Eman a splica cu Gobierno a constata cu construccion di e cancha deportivo na Madiki a resulta den un exito completo y ta wordo hopi uza door di hobennan. No solamente esun di Madiki, pero tambe esun na Bushiri y Centro di Bario Brazil ta un exito completo.
Gobierno ta contento pasobra esaki ta haci cu tin mas mucha practicando deporte bou supervision. “E proyectonan aki nos kier sigui cu nan den tur bario y e prome exitonan aki ta duna nos e motivacion pa bisa cu esaki ta e paso y prioridad corecto pa nos sigui den e direcicon aki,” Prome Minister Eman a bisa.


text:
Quickvideo! Den nos prome informe pa awenochi, Sra nataly simmons executive director di aruba bank, ta conta di nan colaboracion hunto cu FADa pa asina concientisa e comunida dtocante e peligernan di usamento di drogaRead More »
Colegio San Nicolas cu Team – Building pa maestro y alumno
Colegio San Nicolas cu Team – Building pa maestro y alumno Durante fin di siman e maestro y algun alumno a tene un actividad como parti di Teambuilding 2018. E actividad tabata bao guia di Giovani Leocadia di “Reach Your Goal” y Endrah Richardson-Gumbs. El’a tuma lugar for di Rooi ...Read More »
Na Tamarijn Accidente entre un scooter y auto
Na Tamarijn Accidente entre un scooter y auto Diadomingo anochi un auto riba caminda di Tamarijn no a duna preferencia na un scooter of mihor bisa a bira su dilanti y esaki a haci cu e scooter a bay dal na banda di pasahero. E chauffeur di e scooter ...Read More »
Na altura di Talk of The Town: Polisnan a topa cu un dama benta ariba acera for di tino
Na altura di Talk of The Town: Polisnan a topa cu un dama benta ariba acera for di tino Diasabra atardi algo pasa di 6’or patruya di Playa a topa cu un dama benta ariba acera. Esaki tabata otro banda di caminda dilanti Talk of The Town. E dama un ...Read More »
Buscando un sospechoso cu a core huy, Polis a topa un hoben cu poco marihuana banda di Moomba
Buscando un sospechoso cu a core huy, Polis a topa un hoben cu poco marihuana banda di Moomba Diasabra atardi ora polis tabata buscando un sospechoso cu a huy na pia despues cu el’a laga su scooter atras despues di un persecucion. Pasando banda di Moomba su parkinglot polis a ...Read More »
Dama chauffeur a cay den e greppel banda di Citgo Sasaki
Dama chauffeur a cay den e greppel banda di Citgo Sasaki Diabierna anochi laat a drenta informe di un accidente banda di Citgo Sasaki. Mesora a dirigi un patruya pa e sitio. Na yegada di e patruya a bin compronde cu aki ta trata di un dama coriendo un auto ...Read More »
Polis a duna dama prohibicion pa core auto pa 8 ora Esaki despues cu el’a para su auto riba santo blanco
Polis a duna dama prohibicion pa core auto pa 8 ora Esaki despues cu el’a para su auto riba santo blanco Diasabra mainta durante patruya polisnan atento patruyando na Eagle Beach a tuma nota di un auto para riba e santo blanco. Mesora a controla e auto y diripiente a ...Read More »
Na Bringamosa: Doño tabata tin suerte pa a haya su auto horta intacto, bon scondi den mondi
Na Bringamosa: Doño tabata tin suerte pa a haya su auto horta intacto, bon scondi den mondi Diabierna mainta despues di cu e doño di un Honda Integra preto a raporta cu nan a horta su auto ayera madruga alrededor di 4’or for di Papilon, el’a bin logra haya esaki ...Read More »
PRESUPUESTO DI ARUBA TOURISM AUTHORITY PA AÑA 2019 A PRESENTA Y ENTREGA NA MINISTER DI TURISMO
PRESUPUESTO DI ARUBA TOURISM AUTHORITY PA AÑA 2019 A PRESENTA Y ENTREGA NA MINISTER DI TURISMO Durante e ultimo lunanan, varios reunion interno a wordo teni y tambe proyeccion- y plannan pa 2019 a wordo discuti entre socionan di turismo, cu Hunta di Supervision di A.T.A. y dentro di e ...Read More »
Chauffeur no a regula su velocidad, ni a mantene distancia y a bay dal tras di un auto
Den Vondellaan: ***Chauffeur no a regula su velocidad, ni a mantene distancia y a bay dal tras di un auto Diabierna mainta a drenta informe di un accidente net dilanti Colegio Arubano den Vondellaan. Mesora a dirigi un patruya pa e sitio. Na yegada di e patruya, nan a compronde ...Read More »
Accidente cu hende herida na e cruzada banda di PriceSmart
Accidente cu hende herida na e cruzada banda di PriceSmart Diabierna atardi a drenta informe di un accidente cu hende herida na altura di PriceSmart na Sabana Berde. Mesora a dirigi tanto polis como ambulance pa e sitio. Na yegada di e patruya a bin compronde cu aki ta trata ...Read More »
Famianan a reconoce e curpa di Franky Jacopucci, cu a wordo haya morto patras di airport
Dialuna mainta, autoridad a yama e famianan di Franky Jacopucci, pa asina nan bay reconoce e curpa. Enberdad famianan a reconoce cu ta trata di Franky. Autoridad a busca tur forma pa mira si por tin cualke acto di violencia, pero no por a determina esey y como tal a conclui ...Read More »
PROME MINISTER A ENFATISA CU RELACION DI REINO MESTER TA BASA RIBA MADURES POLITICO Y RESPET MUTUO
Prome Minister Evelyn Wever-Croes: Durante reunion cu e representante di Reino Hulandes señor Erwin Arkenbout PROME MINISTER A ENFATISA CU RELACION DI REINO MESTER TA BASA RIBA MADURES POLITICO Y RESPET MUTUO Prome Minister Evelyn Wever-Croes siman pasa a reuni cu e representante di Reino Hulandes den Caribe, señor Erwin ...Read More »
Representantenan di diferente pais na Aruba pa: SIMPOSIO DI UNESCO TOCANTE ESTADISTICANAN DI EDUCACION
Minister Armando Lampe: SUB: Representantenan di diferente pais na Aruba pa: ***SIMPOSIO DI UNESCO TOCANTE ESTADISTICANAN DI EDUCACION Un di e visionnan nobo di UNESCO pa enseñanza ta Responsabilizacion. Esaki banda di Digitalizacion ta bay ta un palabra clave den educacion. Esaki ta e vision tambe den maneho di Gabinete ...Read More »
Awe dialuna 15 di Oktober ta cuminsa cu un campaña deportivo riba FACEBOOK
Minister Dangui Oduber: Awe dialuna 15 di Oktober ta cuminsa cu un campaña deportivo riba FACEBOOK Minister di Turismo, Salubridad Publico y Deporte, sr. Dangui Oduber ta anuncia cu e siman aki lo cuminsa cu un campaña riba e plataforma di Facebook. Den cuadro di e maneho di deporte, Minister ...Read More »
Banco Central ta confirma cu e “grafieken” cu logo di Banco Central, cu Mike Eman ta usa no ta di Banco Central
Lider di fraccion di MEP, Parlamentario Rocco Tjon: Banco Central ta confirma cu e “grafieken” cu logo di Banco Central, cu Mike Eman ta usa no ta di Banco Central Manera ta conoci Mike Eman a usa “grafieken” pa substancia su ponencia cu no tin crecemento economico. Fraccion di MEP ...Read More »
WORLD BANK TA ASISTI ARUBA DEN E LUCHA CONTRA LABAMENTO DI PLACA
Prome Minister Evelyn Wever-Croes: WORLD BANK TA ASISTI ARUBA DEN E LUCHA CONTRA LABAMENTO DI PLACA Na aña 2020, Aruba lo wordo evalua pa CFATF pa mira si tur regulacion ta na luga pa Aruba por combati labamento di placa y financiamento di terorismo efectivamente. 4 aña pasa Aruba a ...Read More »
Parlamentario Endy Croes Asina aki Mike Eman ta stima Aruba Damira Real Estate di casa di Gaby Werleman amigo intimo di Mike Eman a bende tereno na Eagle pa 3.5 MIYON Dollar
Parlamentario Endy Croes: Asina aki Mike Eman ta stima Aruba! Damira Real Estate di casa di Gaby Werleman amigo intimo di Mike Eman a bende tereno na Eagle pa 3.5 MIYON Dollar Parlamentario Endy Croes ta hopi preocupa e manera cu AVP mediante Benny Sevinger y Mike Eman tabata corumpi ...Read More »
SETAR PREPARANDO PA 5G
Na November 2013 SETAR como un di promer companianan den Caribe y Continente Americano a instala su red di LTE cu tabata parti di e di 4 generacion di celular. Na e momento aki despues di 5 aña 70 porciento di abonadonan di SETAR ta usa celular cu LTE. Un ...Read More »
Video! Accidente na Tamarijn entre scooter y auto
Diadmomingo anochi 7.or, a sosode un accidente riba caminda di Tamarijn, entre un scooter y un auto. Un scooter bayendo direccion zuid, a dal den un auto cu a lora su dilanti. E chofer di e scooter a keda herida. Quickvideo!Read More »


text:
BONEIRU. KAS NA KANDELA DEN BARIO DI ANTRIOL. Algu despues di 9 pm polis y kuerpo di bombero a keda dirigi pa e bario di antriol kaminda tabata tin un kandela basta grandi. Na nan[…]
Month: September 2015
Continue reading …
AKSIDENTE DI TRAFIKO KU UN HERIDO RIBA KAYA KORONA.
Continue reading …
PERSONAL KUERPO DI BOMBERO TA MALKONTENTU
Continue reading …
VUURWERK TA EXPLOTA DEN KARA DI UN HOMBER.
Continue reading …
AKSIDENTE DI TRAFIKO SERIO NA ALTURA DI E ROTONDE PEGA KU VAN DEN TWEEL.
Continue reading …
AKSIDENTE BASTA PISA KU MOTOSAIKEL DEN ANTRIOL
Continue reading …
10 skuter i bròmer nobo tumá den beslag/ hañá.
Continue reading …
AKSIDENTE DI TRAFIKO KU BASTA DANJO MATERIAL Y 2 HERIDO.
Continue reading …
HOPI HUMA PARTI PADEN DI E EDIFISIO KAMINDA E PAKUS CHEZ CLAUDETTE
Continue reading …
HOMBER TA PONE FIN NA SU BIDA.
Continue reading …


text:
Kòrsou mester bira "The Stage of the Caribbean"
...A firma MoU ku Fundashon Bon Intenshon...
WILLEMSTAD- 20 di desèmber 2016 – Despues kuMinister enkargá ku Desaroyo Ekonómiko sr. Eugene Rhuggenaath a tuma nota di kanselashon di Curaçao North Sea Jazz Festival (CNSJF) el a aserká Curaçao Tourism Development Foundation (CTDF) pa chèk e posibilidatnan pa garantisá kontinuashon di e evento aki. Esaki a resultá den firmamentu di un memorandum of understanding (MoU) entre CTDF, Curaçao Airport Holding (CAH), Curaçao Investment & Export Promotion Agency (CINEX) huntu ku Fundashon Bon Intenshon (FBI) pa 5 aña entrante 2018. E MoU ta enserá lantamentu di un grupo di trabou ku e meta pa liderá e esfuersonan pa sigurá fondo for di stakeholders i/òf otro organisashonnan pa organisá eventonan grandi, entre nan CNSJF. Esaki lo sòru pa Kòrsou keda posishoná komo “The Stage of the Caribbean”, un mekanismo fuerte di branding deliñá den e Plan Maestro pa Turismo 2015 -2020. Minister Rhuggenaath tambe a firma na nòmber di Gobièrnu di Kòrsou. Di akuerdo ku Minister Rhuggenaath “Ta importante pa kontinuá ku e evento aki pa hopi aña mas i trese mas di e tipo di eventonan manera esaki pa krea aktividatnan ekonómiko pa nos pais Kòrsou.”
E delaster enkuesta hasí dor di University of Central Florida na aña 2015 ta mustra ku CNSJF tabatin un impakto ekonómiko direkto i indirekto di riba 15 mion dòler. E resultadonan di e enkuesta ta mustra tambe ku e montante ku e bishitante internashonal na CNSJF ta gasta ta riba 300 dòler pa dia kompará ku algu mas ku 100 dòler pa dia di e turista regular ku ta bishitá Kòrsou.
Ademas por indiká ku e kantidat di pasahero ku ta drenta via di nos aeropuerto pa dia durante e dianan di e festival ta riba 2000 pasahero kompará ku 1000 riba un dia regular. Tur e faktornan aki ta indikadónan importante ku ta hasi nesesario pa mantené CNSJF komo un evento ikono pa Kòrsou.
Otro aspekto positivo di CNSJF ta e konsiertonan grátis ku ta krea e plataforma úniko pa biahero internashonal keda mas largu riba nos isla i eksperensia nos músika lokal manera e presentashon di un orkesta filarmóniko presentando piesanan di Doble R i homenage na Macario Prudencia. Adishonalmente e konsiertonan aki ta un manera pa e bishitante interkambiá ku nos hendenan lokal i eksperensia nos hospitalidat.
CNSJF ta un festival musikal grandi i prestigioso ku for di aña 2010 ta keda organisá pa FBI. E festival di 3 dia ta inkluí presentashon di artistanan for di rònt mundu i ta konta ku partisipashon di personanan di diferente parti di mundu. Banda di esaki, CNSJF ta duna un kontribushon vital na sektor di turismo i na ekonomia di Kòrsou den su totalidat. Motibu pa kua tur e partidonan envolví a palabrá ku CNSJF mester kontinuá pa hopi aña mas.


text:
Huidige artikelen
maandag 2 april 2018 - Diamars Departamento di Impuesto no tin servicio di caha
Por haci pago online si via banco y procesa e pagonan di Dimas
ORANJESTAD – Departamento di Impuesto ta participa cu diamars awo, dia 3 di april, lo no tin servicio di caha na su oficinanan tanto na Camacuri como esunnan den districto debi na 'upgrading' necesario di e sistema digital. Departamento di Impuesto ta recomenda su clientenan pa haci pago di impuesto online via banco y kier menciona cu e pagonan di Dimas lo por sosode manera custumber na e oficina di Dimas na Paardenbaaistraat.
Masha danki pa e comprencion y cooperacion.
Gerencia di Departamento di Impuesto
2 di april 2018